qundao/data-zh-poetry huggingface dataset:
临江仙·大风雨过马当山
作者：薛时雨
朝代：清

雨骤风驰帆似舞，一舟轻度溪湾。人家临水有无间。江豚吹浪立，沙鸟得鱼闲。
绝代才人天亦喜，借他只手回澜。而今无复旧词坛。马当山下路，空见野云还。
临江仙·自姚江回杭内子辈先已抵杭数日喜赋
作者：薛时雨
朝代：清

倦客归来秋飒飒，乡音入耳分明。相逢何暇叙离情。隔江风鹤警，戚里最心萦。且喜双双儿女小，膝前团坐憨生。为耶屈指说行程。烽连瓜步赤，山到虎林青。
临江仙·闱后偕景剑泉太史其浚泛湖
作者：薛时雨
朝代：清

天上文星湖上落，一湖秋水澄鲜。画船来往夕阳边。波光浓似酒，人影淡于烟。珊树珍奇齐入网，遗珠访到婵娟。锦袍红袖两蹁跹。泥他金缕曲，酬尔玉堂仙。
偷声木兰花·新晴
作者：薛时雨
朝代：清

禽声得意喧清昼。一线朝阳窗隙透。风漾帘旌。檐溜犹闻滴沥声。满庭花木增妍好。出浴美人眉黛扫。等是羁留。风日融和便减愁。
全椒城隍庙戏台联
作者：薛时雨
朝代：清
体裁：联

休怪他快意登场，也须宿世根基，才能够屠狗封侯，烂羊作尉；姑借尔寓言醒世，一任当前煊赫，总不过草头富贵，花面逢迎。
八声甘州·荒江晚泊四无人烟春风侵人客况可想
作者：薛时雨
朝代：清

怪东风、不喜放晴光，朝朝酿春阴。把春人滋味，酿成酸苦，都似秋心。百五韶华有限，归棹阁江浔。浪齧船唇急，远梦沉沉。似有夕阳钟动，在临江古戍，隔浦遥岑。渐荒烟弄瞑，燐火出深林。最凄绝、个时情况，只孤灯、伴我裹头吟。征人泪，借伊凉调，弹上瑶琴。
减字木兰花
作者：薛时雨
朝代：清
体裁：词

扬州小杜。十里珠帘空觅句。叶已成阴。孤负寻春一片心。宵凉梦杳。月影苍凉星影小。不怨嫦娥。只怪瑶台风露多。
减字木兰花
作者：薛时雨
朝代：清

扬州小杜。枉把惜花新什赋。叶已成阴。孤负寻春一片心。宵凉梦杳。月影苍茫星影小。不怨嫦娥。只怪瑶台风露多。
减字木兰花
作者：薛时雨
朝代：清

晓鸦啼树。梦里无端逢彼怒。皎皎荧荧。明镜台前照妾心。尘襟摆脱。粗服乱头甘寂寞。小婢情痴。故故催侬理鬓丝。
减字木兰花·苦雨
作者：薛时雨
朝代：清

困人天气，睡起恹恹无意意。天也心酸，镇日淋漓泪不乾。浓情密绪，恰似飘来千万缕。斜倚窗棂，剪个红衣人扫晴。
减字木兰花·苦雨
作者：薛时雨
朝代：清
体裁：词

困人天气，睡起恹恹无意意。天也心酸，镇日淋漓泪不干。
浓情密绪，恰似飘来千万缕。斜倚窗棂，剪个红衣人扫晴。
减字木兰花·重泊瓜步
作者：薛时雨
朝代：清

江光山色，望里遥天青一抹。终古寒潮，流到扬州廿四桥。一帆轻落，流水声中乡梦阁。黯黯离宫，劫后花开寂寞红。
凤凰台上忆吹箫·晚坐南道宫纳凉吊影凄然感而有作
作者：薛时雨
朝代：清

雨过炎蒸，霉消暑逼，安排葛帔蕉裳。幸室邻荷院，静极生凉。多少阑干倚遍，情脉脉、倦引藤床。凄清况、灯昏古壁，月转虚廊。荒唐。上清迢递，偏许我尘踪，寄托云房。剩影形相赠，色相全忘。待把关头打破，何时熟、枕畔黄粱。空萦想，三生幻梦，一瓣心香。
凤凰台上忆吹箫·题许缕蘋茂才月下修箫谱图
作者：薛时雨
朝代：清

丁卯桥边，宣平宅畔，宫商一片清幽。有小红低唱，大白狂浮。不管旁人奇妒，消受尽、竹肉风流。推敲久，玉人对面，璧月当头。堪愁。广陵散绝，千万种柔情，也索休休。记酒阑灯灺，雅调新酬。蓦地彩云散也，十年梦、一觉扬州。空回首，秦楼缥缈，旧谱谁修。
十一月既望独游韬光得诗二十二韵
作者：薛时雨
朝代：清

孟夏风物美，命俦访净域。咫尺邻韬光，微雨泥游屐。荏苒至仲冬，梦绕北山北。幸兹气候暖地鲜，冰雪积乘兴续前。游踽踽，行踪僻。落叶踏有声，衰草践无迹。舆夫各贾勇，上上径益仄。猱升达峰腰，螺旋入林隙。遂登最高头，灵境金仙辟。山门毁劫火，佛像委路侧。庄严易变迁，流峙何终极。凭虚恣胜赏，萧然尘虑涤。近眺西子湖，波光漾空碧。远瞰钱塘江，潮痕净如帛。空山作睡态，老木含霜色。藤枯缀果红，竹密翳云黑。驯禽暗窥人，癯僧出伺客。汲泉烹苦茗，独酌意良得。但知天地宽，不觉身世窄。掀髯动清兴，拈毫思疥壁。胜地富诗材，奇景绌笔力。下山近黄昏，鹤唳诸天寂。
半山寺联
作者：薛时雨
朝代：清
体裁：联

钟阜割秀，青溪分源，咫尺接层城，叹禁苑全虚，尚留此寺；谢傅棋枰，荆公第宅，去来皆幻迹，问孤墩终古，究属何人。
南乡子·六月十八夜呈甫仲修邀至湖上纳凉
作者：薛时雨
朝代：清

水阁映残霞。箫鼓迎神笑语哗。破碎湖山重点缀，繁华。灯火宵明卖酒家。薄醉话周遮。清露无声湿臂纱。堤柳暗笼残月影，横斜。自棹轻舟宿藕花。
南乡子·故乡小住日与村农閒话殊有古风
作者：薛时雨
朝代：清

絮语半桑麻。小立畦边日又斜。问我朝衫何事脱，无他。爱住乡园学种瓜。今岁好春花。雨足郊原卧水车。可惜荒田耕不了，堪嗟。牛价昂于白鼻騧。
南乡子·过彭蠡湖风和日暖一波不兴回忆去冬阻雪时光景顿异
作者：薛时雨
朝代：清

风静浪花平。柔橹咿哑荡客情。湖外青山湖里树，分明。贪看春光不计程。滔泪旧心惊。雪压孤篷梦未成。转眼寒暄谁作主，难凭。白舫青帘自在行。
南乡子·馀姚舟次
作者：薛时雨
朝代：清

风叶飐秋声。凉逼疏篷渐不胜。黯黯水荭花谢了，凄清。何处新歌唱采菱。一曲一桥横。宵冷霜揩镜面澄。罢钓渔翁无个事，閒评。几辈高风似子陵。
南歌子·自椒城回里途中坠马
作者：薛时雨
朝代：清

髀肉英雄感，盐车壮士悲。老来矍铄强支持。恰似知章沉醉眼花时。上苑探春疾，军门草檄驰。而今蹀躞复何为。只合灞桥驴背去寻诗。
南歌子·舟泊昆山访玉山草堂遗址
作者：薛时雨
朝代：清

系缆招清籁，披襟坐夕阳。菱歜袅袅出渔庄。犹认西园明月夜飞觞。烟冷蓝田寂，云阴草阁凉。豪华如梦水茫茫。无复芙蓉杨柳满秋江。
南歌子·袁浦观女优
作者：薛时雨
朝代：清

碧玉教歌舞，黄金买艳妆。笑他袍笏学登场。毕竟柳腰莲步太轻飏。学士新科第，佳人旧洞房。朝朝比翼作鸳鸯。为问迷离扑朔可相妨。
南浦 陈槐庭大令钟英以碧草绿波制题各赋一阕余适悼沈姬之亡藉以书痛 其一
作者：薛时雨
朝代：清
体裁：词

烟水衬平芜，转眼来、春光茜媚如许。一色染青袍，勾挑起、多少客愁离绪。王孙去也，萋萋总是伤心处。长亭遮住。疑化血魂归，一灵常聚。天涯几度登楼，念故国阙河，迷离无路。渺渺逗吟情，何人续、金勒马嘶佳句。暮云千里，凝眸犹恐看朱误。哀思欲诉。伤玉瘗香埋，墓门深护。
南浦·其二
作者：薛时雨
朝代：清
体裁：词

软翠泛迢迢，是绝佳、春江设色图谱。老我卧烟波，沙堤上、常狎睡鸥拳鹭。拖蓝染黛，无端荡起愁千缕。临流洄溯，伤一舸难归，好春虚度。当时送客怀人，惯肠断西洲，魂滑南浦，逝水促华年，新来恨、更比别情酸楚。桃根渺矣，那堪重唤江头渡。可怜弱絮。问甚日成萍，随流飘去。
南浦·次李肇卿司马韵留别
作者：薛时雨
朝代：清

鸿雪偶然留，證前因、抟沙争可常聚。琴剑一身轻，飘然去、长揖旧时鹓鹭。万缘是幻，泥人只有情难诉。酒怀诗趣。除付与，歌楼小红低谱。年来放浪烟波，惯托兴兰皋，搴芳蘅浦。吟草满江湖，伤心事、多在灞桥烟雨。春风杨柳，旗亭又到消魂处。停桡小住。听笛里阳关，涕零无语。
南浦·陈槐庭大令钟英以碧草绿波制题各赋一阕余适悼沈姬之亡藉以书痛
作者：薛时雨
朝代：清

烟水衬平芜，转眼来、春光茜媚如许。一色染青袍，勾挑起、多少客愁离绪。王孙去也，萋萋总是伤心处。长亭遮住。疑化血魂归，一灵常聚。天涯几度登楼，念故国阙河，迷离无路。渺渺逗吟情，何人续、金勒马嘶佳句。暮云千里，凝眸犹恐看朱误。哀思欲诉。伤玉瘗香埋，墓门深护。软翠泛迢迢，是绝佳、春江设色图谱。老我卧烟波，沙堤上、常狎睡鸥拳鹭。拖蓝染黛，无端荡起愁千缕。临流洄溯，伤一舸难归，好春虚度。当时送客怀人，惯肠断西洲，魂滑南浦，逝水促华年，新来恨、更比别情酸楚。桃根渺矣，那堪重唤江头渡。可怜弱絮。问甚日成萍，随流飘去。
南浦·鸳鸯湖
作者：薛时雨
朝代：清

春水长蘼芜。问晚来、鸳鸯并宿何处。打桨趁文禽，沙堤上，惟有浴凫飞鹭。风光艳丽，湖名也作消魂语。画船缓度。看多少垂杨，绿迷洲渚。渔庄蟹舍排连，又菱角鸡头，乘春培护。此地足幽栖，应容我、他日棹歌来去。心盟白水，抽身便作烟波侣。东流可溯。待准备吟囊，更题鹦鹉。
卜算子·秋晚抵嘉禾寓馆
作者：薛时雨
朝代：清

去日柳依依，来日何憔悴。柳色经秋尚减姿，多少行人泪。愁与路同长，病与愁相倚。若问何时带病愁，客路三千里。
又题烟月双笼水榭
作者：薛时雨
朝代：清
体裁：联

何处寄闲情，亚字阑干心字水；此间无俗韵，梨花院落枣花帘。
双双燕·和梅溪韵
作者：薛时雨
朝代：清

星移物换，盼昔游门巷，社前春冷。空梁泥落何处，倚楼人并。又是桃开露井。问旧主、萍踪未定。可怜遍地蓬蒿，孤负蹁跹双影。幽径。沾衣雨润。想子弟风流，洒然清俊。穿花掠水，容易夕阳烟暝。把香巢寄稳。莫负了、今年风信。有人海国相思，妆罢画阑自凭。
台城路·十六夜无月泊荒港中凄凉特甚遥指金陵不远扣舷歌此
作者：薛时雨
朝代：清

廿年不到江南岸，荒溪者般寥落。月黑鸮呜，云阴鬼哭，古寺钟声遥阁。客怀恁恶。又恻恻、风酸暗生林薄。纵不工愁，个时也自成离索。依稀一星幽火。石头城下路，寻梦如昨。白社狂名，红楼绮习，画舫秦淮宵泊。惊天鼓角。叹六代莺花，幻成风鹤。诉尽凄凉，一声声巷柝。
台城路·张芝浦太史端卿招集妙相庵赏芍药兼为马雨农学使同年恩溥饯别
作者：薛时雨
朝代：清

钟山树秃台城圯，南朝更无遗寺。渺矣吴宫，岿然鲁殿，一角楼台孤峙。阇黎旧址。看古佛低眉，似含铅泪。漫感兴亡，放怀且作习池醉。龙华几逢胜会。眼前冠盖集，佳兴何似。易老莺花，难联香火，薄暖轻寒天气。繁华逝水。喜梵宇春长，尚留婪尾。只恐将离，促人愁绪起。
台城路·题随园图次陈实庵太史元鼎韵
作者：薛时雨
朝代：清

钟山云冷骚坛寂，亭台废兴谁主。地拓清凉，天开画稿，点缀夕阳蔬圃。啼猿学语。说往昔莺花，了无寻处。粉本重摹，个中幽径孰来去。秋风回首旧梦，雅游裙屐集，丝竹曾谱。茂苑花阑，秦淮水咽，太息芜城同赋。经年战鼓。间甚日陂塘，再盟鸥鹭。写入吟笺，望江南调苦。
吴江王氏义庄
作者：薛时雨
朝代：清
体裁：联

大义惟敬宗收族为先，割千百膏腴，其川三江，其浸五湖，荷锸决渠同食福；达孝以继志述事为善，经一再封殖，我仓既盈，我庾惟亿，瓜绵椒衍用承庥。
唐多令·夜泊绍兴闻笛
作者：薛时雨
朝代：清

月影碎中流。推篷客思悠。是谁家、人倚高楼。笛里从来增别恨，况永夕、拥孤舟。折柳起边愁。梅花落素秋。一声声、跌宕夷犹。曲罢更阑星在水，听隐约、答渔讴。
唐多令·夜泊龙津桥
作者：薛时雨
朝代：清

残月挂林梢。微风漾画桡。打空城、寂寞春潮。千里怀人空有梦，飞不过、赤栏桥。何处教吹箫。江天入望遥。一声声、戍鼓轻敲。酒醒方知身是客，灯影喑，篆烟消。
喝火令·舟泊姑苏
作者：薛时雨
朝代：清

柔橹惊残梦，韶华逐逝波。四年重向此经过。一笑虎邱风月，大半属青娥。彩袖香招蝶，新妆黛掩螺。昼船双桨疾于梭。越是三更，越是冶游多。越是客舟停处，面面起笙歌。
多丽·别西湖五载矣甲子中元节建盂兰盆会于湖上礼佛云林寺循岳坟苏堤而归老葑蔽天湖流如线荒凉景况触目伤心偶忆蜕岩旧词三复不能自已用原拍韵书感
作者：薛时雨
朝代：清

万燐青。压波烟雾冥冥。好湖山，鞠为茂草，晚钟咽断南屏。梵王宫、枯杉啼鴂，精忠院、断甃栖萤。柳悴堤荒，梅薪鹤瘗，六桥风月恁凋零。更惨绝，千堆白骨，滞魄永难醒。空携得、一樽浊酒，浇上孤亭。忆当年、诗坛酒社，名流麇集西泠。七香车、艳招蛱蝶，百花舫、红引蜻蜓。劫过云飞，人来梦换，万家野哭不堪听。剩几个、湖乡旧侣，霜鬓各星星。沧桑感，一行泪雨，洒过前汀。
多丽·暑夕思乡
作者：薛时雨
朝代：清

暑天长。客窗愁思茫茫。想招凉、吾庐最好，草堂旧署藤香。一庭花、芳馨徐送，满园竹、热恼俱忘。弱女移尊，娇儿搔背，山妻閒话伴疏狂。问何处、风多便去，角枕自携将。安排定时新瓜果，小佐壶觞。叹今生未修清福，合教驰逐名场。日当天、衣冠苦著，尘满地、仆马纷忙。腰折眉摧，形劳神役，算来无地是清凉。到退食、科头小憩，树色隐残阳。争能似、山中脱略，荇带荷裳。
天仙子·阻风江村小步
作者：薛时雨
朝代：清

江外风波江里静。插笋牙樯江岸并。昼长人倦不胜愁，酒梦醒。诗情引。短桨扶过芳草径。绿柳阴疏帆阁影。红杏烟笼莺唤暝。村姑十五背人嬉，波作镜。钗横鬓。私共野蔷花斗靓。
妾室
作者：薛时雨
朝代：清
体裁：联

芳草有情，夕阳无语；海棠开后，燕子来时。
孟夏五日独游醉翁亭得诗四律留赠慧参和尚
作者：薛时雨
朝代：清

环滁山色锁重重，破晓遥闻古寺钟。新笋怒穿城脚出，野花香扑马头浓。悬崖飞瀑僧承笕，幽谷留春鹿养茸。行到亭西怀太守，扪碑亲扫绿苔封。一代文章道德高，源开苏海接韩潮。大名岂藉亭为重，遗爱应如社不祧。薄采蘋繁供野祭，补栽松竹护疏寮。我来合许陪舆从，六一泉邻薛老桥。四十年前汗漫游，一门裙屐尽风流。狂磨石壁题诗草，醉唤山僧搉酒筹。盛会无如同气乐，名区只是劫灰愁。当时末座追陪者，只影重来雪满头。江湖随处募金缯，笑我真成在舍僧。投刺于人如托钵，结庐付尔好传镫。名山半作招提院，法界宜参最上乘。文字禅兼香火社，打包行脚漫相矜。
孟夏五日独游醉翁亭得诗四律留赠慧参和尚·其一
作者：薛时雨
朝代：清

环滁山色锁重重，破晓遥闻古寺钟。新笋怒穿城脚出，野花香扑马头浓。悬崖飞瀑僧承笕，幽谷留春鹿养茸。行到亭西怀太守，扪碑亲扫绿苔封。
孟夏五日独游醉翁亭得诗四律留赠慧参和尚·其三
作者：薛时雨
朝代：清

四十年前汗漫游，一门裙屐尽风流。狂磨石壁题诗草，醉唤山僧搉酒筹。盛会无如同气乐，名区只是劫灰愁。当时末座追陪者，只影重来雪满头。
孟夏五日独游醉翁亭得诗四律留赠慧参和尚·其二
作者：薛时雨
朝代：清

一代文章道德高，源开苏海接韩潮。大名岂藉亭为重，遗爱应如社不祧。薄采蘋繁供野祭，补栽松竹护疏寮。我来合许陪舆从，六一泉邻薛老桥。
孟夏五日独游醉翁亭得诗四律留赠慧参和尚·其四
作者：薛时雨
朝代：清

江湖随处募金缯，笑我真成在舍僧。投刺于人如托钵，结庐付尔好传镫。名山半作招提院，法界宜参最上乘。文字禅兼香火社，打包行脚漫相矜。
寿徐某六十
作者：薛时雨
朝代：清
体裁：联

樱笋开筵，娱君以叶子戏；芝兰绕膝，先我周花甲年。
崇文书院讲堂联
作者：薛时雨
朝代：清
体裁：联

讲艺重名山，与诸君夏屋同居，岂徒月夕风晨，煮酒湖滨开社会；抽帆离宦海，笑太守春婆一梦，赢得棕鞋芒袜，扶筇花外听书声。
御街行·入都与淮生仲兄夜话
作者：薛时雨
朝代：清

五年京邸重相聚。未握手，犹萦注。夜阑剪烛话行藏，别久翻无头绪。乡愁旅恨，游踪宦迹，事事增悽楚。郊祁科第誇同谱。奈中外，殊遭遇。清高毕竟是词曹，太息风尘艰阻。何时摆脱，坡吟颍和，永听联床雨。
忆故人·题李芝岩观察祥麟遗照
作者：薛时雨
朝代：清

如此丰神，佛心仙骨文章伯。天教领郡浙西东，山水吟情惬。过眼烟云一瞥。更懒学、北平射猎。花间补读，松下清斋，茗香泉洌。宦海茫茫，惟公与我盟冰雪。三年踪迹又西州，惆怅人琴歇。一瓣心香私爇。好灯宵、风酸雨咽。棕鞋桐帽，老带庄襟，遗徽如接。
忆王孙·题画
作者：薛时雨
朝代：清

远山烟霭近山云。水竹三分屋二分。此景江南画是真。暗伤神。少个桃源可避秦。
扫花游·送春和梦窗韵
作者：薛时雨
朝代：清

者番话别，便拂袖尘寰，独归烟岛。夙因未了。剩青袍色黯，误寻芳草。万绿如云，可惜花魂瘦小。径幽窈。只流莺惜春，长祝春好。愁绪借酒扫。又酒病惺忪，泥人昏晓。烟波泛棹。问留春可比，探春人少。阅尽繁华，落得蹇驴破帽。夕阳照。掩重门、故人不到。
挽何栻
作者：薛时雨
朝代：清
体裁：联

翰墨中人，诗酒中人，江山花月中人，薄宦岂能羁，从兹摆脱风尘，逸兴豪情，跨鹤占维扬胜迹；循吏一传，文苑一传，货殖游侠一传，通才无不可，平昔服膺师训，感恩知己，骑鲸为上相先驱。
挽儿
作者：薛时雨
朝代：清
体裁：联

十三龄经史粗通，誉满公卿，始信虚名能折福；廿一载迍邅迭遘，理参因果，将无造孽是居官。
挽方小东
作者：薛时雨
朝代：清
体裁：联

少年裙屐老犹豪，雍门琴，野王笛，贺老琵琶，慷慨悲歌，叹一官春梦无凭，也只如优孟登场，楼阁虚空，衣冠傀儡；累叶簪缨今渐替，江令宅，段侯家，谢公别墅，生存零落，怅六月秋风先到，便从此广陵绝响，莺花黯淡，烟雨凄迷。
挽曾国藩联
作者：薛时雨
朝代：清
体裁：联

一个臣休休有容，频年燮理余闲，小队出郊垌，惯向山中招魏野；万户侯绵绵勿替，当代元勋佐命，大名垂宇宙，岂徒江左诵夷吾。
挽李祝三
作者：薛时雨
朝代：清
体裁：联

与人无忤，与世无争，木讷自甘，葆真而去；如金在镕，如玉在璞，元善所庇，有子必昌。
挽杨屏山外舅
作者：薛时雨
朝代：清
体裁：联

东阁惯延宾，公如高适为诗，垂老联吟常不辍；西园今乏主，我比羊昙哭舅，生存零落总堪伤。
换巢鸾凤
作者：薛时雨
朝代：清

林下风流。谢铅华弗御，淡扫眉修。薰香欹被角，拜月挂帘钩。风扶花片上红楼。彩鸾不来，云天寄愁。春老矣，又消得、隔年人瘦。僝僽。閒恨逗。密绪痴情，往事空回首。梦稳鸦惊，媒良鸩妒，此错前生铸就。新制齐纨扇盈盈，障尘生怕纤埃受。冰雪心，倚妆台，一镜孤守。
捣练子·萤火
作者：薛时雨
朝代：清

形闪烁，影低微。一日秋风一日稀。莫笑前生真草草，今生还避太阳飞。
摸鱼儿·棠城感旧甲辰北上驻此今二十二年矣
作者：薛时雨
朝代：清

黯神伤、半城灰劫，水光山色如故。龙津桥畔垂杨老，是我旧维舟处。心暗数。记去日元宵，来日刚重午。新腔自度。有碧玉当筵，紫云按拍，过客暂须驻。风流歇，惟有荆榛满路。重来游迹都误。花天酒地寻常事，太息绮罗尘土。时易暮。问何日东风，绿遍江南树。閒情记取。听浪捲黄芦，凄凄戚戚，彷佛旧歌舞。
摸鱼儿·秀水汪碧巢先生遗照其裔孙铁宋大令世梅得之西江画肆属为补题依图中原题韵
作者：薛时雨
朝代：清

问鸳湖、万株杨柳，飘零几历寒暑。沧桑劫后云烟幻，零落扇纨衫纻。谁付与。是往日、升平选胜高歌处。双双董许。看指落天花，书翻秘笈，含睇各无语。灵呵护。楚失依然归楚。神光想像毫楮。南邦黎献留题遍，谁更抗声钟吕。吟复住。怅画里、蕉栏竹径难寻取。烽连古戍。问甚日烟波，重携琴鹤，续访棹歌侣。
摸鱼儿·陆费春帆中丞瑔饯余于鸳鸯湖并赋长歌赠别未及践和倚此作答
作者：薛时雨
朝代：清

启离筵，与秋同饯，西园冠盖如绮。岿然又见灵光叟，纱帽隐囊来止。歌自倚。祇一种深情，深比鸳湖水。风流老辈。看白发传杯，红腔选韵，不饮也须醉。书生习，自揣难谐时世。一言公最知己。生平俯仰期无忝，虚誉那争循吏。今去矣。愁满目哀鸿，未了临歧事。苍生有泪。望休沐馀閒，仙因佛果，分惠及桑梓。
放生寺联
作者：薛时雨
朝代：清
体裁：联

种菊成亩，种药成畦，此是僧家本分；有鸟休罗，有鱼休网，长留佛地生机。
新晴散步
作者：薛时雨
朝代：清

雨中度残秋，阴霾倏弥月。新晴偶散步，芳草久衰歇。途遇郭外农，羸瘦见筋骨。家垦五亩田，无牛自开掘。晚禾将上口，淫霖悉漂没。又愆树麦期，春花难望发。租赋县官催，羞徭里正讦。终岁无一饱，反受不毛罚。防秋大徵兵，不如去为卒。我心本清闲，闻之呼咄咄。旧为牧民吏，有触辄臲卼。不忧边氛狂，但恐民力竭。今无采风使，诗成搔白发。
明月逐人来·中秋前一夕偕黄孝侯太史同年钰步月
作者：薛时雨
朝代：清

长空云净，六街人静。扶残醉、良宵共趁。碧虚缥缈，天远清光近。匝地琼瑶双影。秋思谁家，四面红墙掩映。偏今夕、金吾犹禁。玉楼深锁，不放仙郎进。铁笛一声酒醒。
昭君怨·露筋祠
作者：薛时雨
朝代：清

甓社湖边风定。系缆女郎祠近。何处吊吴娃。白莲花。一夕兰摧玉折。千载霜清露洁。门外碧波深。鉴贞心。
昼夜乐·和屯田韵
作者：薛时雨
朝代：清

当年邂逅南楼遇。得几日、团圞聚。可怜一晌欢悰，争敌经年离绪。怨柳啼花朝复暮。又捲起画桥晴絮。妒煞木兰舟，只摇将人去。春情合向春皇诉。记前盟，忍孤负。算来芳草天涯，甚地不留客住。一缕香魂风飏起，待飏到、画船停处。不怕别离多，怕华年虚度。
曾国藩祠联
作者：薛时雨
朝代：清
体裁：联

维岳降神，建补天浴日元勋，俎豆蒸尝，旷典迈鸡鸣十庙；以劳定国，增钟阜石城名胜，香花尸祝，斯人比龙卧千秋。
月华清·中秋对月感怀
作者：薛时雨
朝代：清

冷袭吟魂，清围诗境，碧霄尘净如洗。万户笙歌，只我凄凉独自。倚法曲、仙侣虚邀，赓水调、妙才难拟。遥睇。怅高寒宫阙，云中天际。往事蹉跎犹记。算半住风檐，半消客邸。月色年年，看向故园能几。况者番、春梦新牵，更不许秋怀高寄。徙倚。渐更阑漏寂，斗杓斜指。
望江南·新月
作者：薛时雨
朝代：清

新月上，影恰二分宜。两地情怀凭管领，一分照我一分伊。脉脉此相思。
望海潮·舟泊黄浦
作者：薛时雨
朝代：清

浪拥江声，云浮海气，奔流直下吴淞。巨壑腾蛟，危楼结蜃，遥天万里空濛。喷薄起鱼龙。念苍茫身世，寄与艨艟。浊酒孤斟，铜弦高唱大江东。八蛮重译来同。算汉家长策，只是和戎。水驿驰轮，楼船激箭，海门百道能通。落日大旗红。叹藩篱久撤，谁靖边烽。聊把黄金买醉，歌舞向西风。
木兰花慢
作者：薛时雨
朝代：清

问春风来处，可经过，几重山。惯偷揭珠帘，轻将离绪，逗入眉弯。机中制成锦字，更无人、重到玉门关。架上鹦哥自语，梁间燕子知还。经年。渐减芳颜。愁不断，泪空潸。想东君恩重，料非薄倖，只是缘悭。妆台懒匀膏泽，盼书来、重整旧云鬟。难得知心小婢，背人私祝刀环。
杭州府署联
作者：薛时雨
朝代：清
体裁：联

为政戒贪，贪利贪，贪名亦贪，勿骛声华忘政事；养廉惟俭，俭己俭，俭人非俭，还从宽大保廉隅。
杭州知府署联
作者：薛时雨
朝代：清
体裁：联

太傅佛，内翰仙，功德在民，宦迹相承私向往；道州诗，监门画，疮痍满地，虚堂危坐独徬徨。
林兆霖典史墓联
作者：薛时雨
朝代：清
体裁：联

大节匹阎公，取义成仁，青史从今尊县尉；忠魂依处士，补梅招鹤，孤山终古属君家。
柳梢青·秋柳
作者：薛时雨
朝代：清

絮果难圆，杨枝易老，秋又今年。少妇楼头，征人陌上，依旧缠绵。江南红板桥边。记弱态、依依可怜。过眼繁华，惊心摇落，况更烽烟。
正阳关金龙四大王庙联
作者：薛时雨
朝代：清
体裁：联

以书生作河渎尊神，庆雪浪长恬，与伍相国威灵共著；惟鹾政擅江淮美利，愿风帆助顺，并八公山草木无惊。
水调歌头·二月十五夜大江看月
作者：薛时雨
朝代：清

独饮不成醉，横槊望江天。吟魂飞落天外，无语对婵娟。万里山河寂静，凄绝嫦娥孤影，偏喜十分圆。鹤唳不知处，缥缈入云烟。人渺渺，春寂寂，夜绵绵。长空如此寥阔，一客倚孤船。过眼风光谁赏，回首钱塘江上，铁笛会群仙。今夕复何夕，香雾袭衣寒。
水调歌头·吴蓉圃太史同年凤藻招宴吴山道院即席有作
作者：薛时雨
朝代：清

积雨放晴霁，风景倍清妍。拓开游览眼界，须上最高巅。多少红楼白塔，一派湖光山色，都落绮筵前。极目远天尽，疋练截江边。联今雨，呼旧雨，共流连。良辰胜境难值，况又主宾贤。峰是吴山第一，人是蓬莱第一，此会续群仙。起舞倚残醉，自谓我非颠。
水调歌头·皖江阻雨日与朱久香学使兰何小宋方伯璟吴竹庄廉访坤修诗筒往来自题酬唱诗后
作者：薛时雨
朝代：清

系缆不能发，酾酒酹春江。江间波浪千尺，留客角词场。不向公卿屈膝，翻向公卿斗捷，老我十分狂。一醉弄柔翰，赢得小奚忙。争迟速，分殿最，共平章。堂堂大将旗鼓，谁屑倒戈降。篷背雨声淅沥，恰与吟声相答，长啸水云乡。敝帚自珍惜，佳话记归艭。
水龙吟·大风寒甚舟中闭塞如新妇倚此排闷
作者：薛时雨
朝代：清

凄凉一叶孤舟，客怀已自伤萧瑟。封姨作势，飞扬跋扈，欺人寥寂。惯起潮头，暗牵篷脚，偷来帘隙。笑笼头破帽，多情恋我，争禁得、寒威袭。犹幸耽吟成癖。压归装、缥缃青碧。愁多须遣，不吟黄九，便吟秦七。调古词新，狂来闷去，夜灯重剔。听隔江戍鼓，声声点点，和孤吟客。
水龙吟·奉仲兄灵輀登舟樟侄侄妇郭亡妾沈附载仿竹山效稼轩体招魂
作者：薛时雨
朝代：清

魂兮毋滞章江些。招兮返吾乡些。觥觥星使，黪鸾驾鹤，云中翔些。玉树庭阶，翩翩秀异，冠诸郎些。作家兮中妇，娥娥皎皎，兰闺歇，流黄坠。小星黯无光些。问芳龄、二九刚些。东风狼藉，啼红泣翠，摧肝肠些。春水方生，众灵杂遝，神旗飏些。扬舲兮击楫，幽明共载，毋相妨些。
水龙吟·杨花和东坡韵
作者：薛时雨
朝代：清

可怜一片春痕，纷纷都似天花坠。飘茵堕溷，自家不管，管人离思。倦眼愁看，閒情怕惹，枇杷门闭。是个侬小影，要留他住，又依旧、三眠起。庭院愔愔昼静，悄无人、榆钱青缀。也曾经过，繁华世界，教谁揉碎。荡子寒盟，美人诉怨，有如春水。便浮萍化出，今生已过，酿来生泪。
水龙吟·残暑初退凉月满庭露咽虫嘶秋心碎矣
作者：薛时雨
朝代：清

秋人直凭无聊，玉阶踏碎凉蟾影。愁肠百结，醉中难遣，又逢酒醒。月在青天，风来画阁，露生金井。听蛩吟鹤唳，总关秋思，叵耐得、相如病。容易名场梦冷。纪前因、雪泥空證。元龙豪气，香山宦迹，樊川游兴。湖海逢迎，莺花侍从，半生侥倖。想斯人位置，悠悠青史，待何人定。
水龙吟·舟泊兰溪
作者：薛时雨
朝代：清

春风十里烟花，珠帘疑到扬州路。莺鸶燕燕，真真好好，歌歌舞舞。画桨移来，兜娘捧出，绮筵留住。想浓情似酒，欢场如梦，浑忘却、身羁旅。我是江干倦羽。證禅心、早成泥絮。飘萧宦况，浮沉身世，凄凉愁绪。青鸟传言，紫云度曲，几番孤负。向鸥边问讯，沿溪香草，是钟情处。
江神子·繁昌芜湖道中山景明媚目不给赏
作者：薛时雨
朝代：清

大江影里洗螺鬟。度云关，爱烟峦。今夕维舟，只在夕阳湾。醉饮谪仙楼上酒，邀李白，访青山。浓皴淡抹有无间。路弯弯，水潺潺。柔橹声中，看过又重看。一幅将军金碧画，人不住，惜缘悭。
江舟欸乃 摸鱼儿 将去杭州偕丁松生大令丙吴仲英司马恒高呈甫广文人骥谭仲修献沈蒙叔景修两明经宿灵隐寺话别次日登飞来峰遍访唐宋题名经十里松达栖霞谒岳坟过西泠桥吊苏小墓泛湖心亭陟孤山放鹤亭小憩遂循雷峰访净慈遗址而归
作者：薛时雨
朝代：清

好湖山、十年临眺，襟怀无此閒散。山灵知我身将隐，故放白云舒卷。途未远。借佛座蒲团，暂把尘缘遣。灯残自剪。听粥鼓斋鱼，声声入破。僧定鹤来伴。晨钟动，半日浮生留恋。藤萝游迹重践。烟岚水黛天然好，惟有劫灰难变。君不见。剩万点寒鸦，占住斜阳院。峰回路转。看野色苍茫，霜林摇落，似我宦情懒。
沁园春·岁暮书怀
作者：薛时雨
朝代：清

老矣吾衰，急景残年，言愁欲愁。想寒家鸡酒，团圞白屋；豪家歌舞，跌宕红楼。天阔云低，风饕雪虐，落落关河一敝裘。凄凉甚，只青灯照影，伴我孤舟。封侯。壮志都休。须及早、安排返故邱。叹十年讲舍，诗书糟粕；十年宦海，踪迹浮沤。瓜子金黄，桃花绶紫，富贵骄人应自羞。吾何羡，要渔樵作伴，猿鸟同游。
洞仙歌·积雨新晴泥融径软众绿褪甲鼕芳孕胎盎然春意
作者：薛时雨
朝代：清

春来何处，在晴初雨后。芳讯先教逗梅柳。喜冰霜历尽，大地繁华，原不合、老向客窗厮守。轻衫犹未试，才著阳和，尚有馀寒袭襟袖。此是好韶光，比似佳人，恰十五、盈盈时候。再过一番风便花朝，问开遍群芳，殿春谁又。
浣溪沙·舟泊东流
作者：薛时雨
朝代：清

一幅云蓝一叶舟，隔江山色镜中收。夕阳芳草满汀洲。客里莺花繁似锦，春来情思腻于油。兰桡扶梦驻东流。
浣溪纱 其一 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

鼙鼓声阑又管弦，江干无浪复无烟。佳人锦瑟诉华年。小妇苗条中妇艳，新愁掩抑旧愁牵。袭人风露冷娟娟。
浣溪纱 其七 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

胜日宾僚爱泛舟。玉箫金管恣遨游。翩翩裙屐尽风流。醉脱金貂偿酒债，狂题歌扇当缠头。神伤只是白江州。
浣溪纱 其三 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

青雀黄龙战舰分。而今花月也翻新。金戈铁甲倚红裙。潇洒更无陶学士，豪华重见党将军。浅斟低唱大江滨。
浣溪纱 其二 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

刘阮重来往迹荒。桃花流水两茫茫。双飞不是旧鸳鸯。黯黯青衫题曲客，萧萧白发驾船娘。夕阳影里话沧桑。
浣溪纱 其五 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

三折江流曲又湾。美人生长碧波间。閒愁历劫不曾删。郎意恰如之字水，侬心长对玉皇山。珠帘半捲理云鬟。
浣溪纱 其八 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

老向花丛自忏痴。西风吹鬓暗成丝。十年影事几人知。新妇矶头空怅望，女儿浦口寄相思。不堪重写衍波词。
浣溪纱 其六 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

轻拨檀槽发曼声。啼眉慵髻不胜情。芳名新换啭春莺。团扇暗遮人影瘦，轻帆低挂涨痕平。晚凉独自倚红亭。
浣溪纱 其四 十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

听水听风伴寂寥。邮亭官妓仿前朝。因缘只在木兰桡。绿树暗藏鹦鹉语，碧梧新结凤凰巢。夜深私授郁轮袍。
浣溪纱 咏江山船八首 其一
作者：薛时雨
朝代：清
体裁：词

江水湾湾漾碧波。山岚冉冉映青螺。江山如此易情多。江上潮来游客梦，山中云遏美人歌。江山如此奈情何。
浣溪纱 咏江山船八首 其七
作者：薛时雨
朝代：清
体裁：词

桃叶桃根并擅名。双双姊妹总多情。旧欢未了又新盟。舞袖惯飘香拂拂，歌喉不唱泪盈盈。何人花外学调笙。
浣溪纱 咏江山船八首 其三
作者：薛时雨
朝代：清
体裁：词

时样梳妆绝可怜。东船西舫斗婵娟。春江多少买花钱。手帕行中原是妹，鸳鸯牒上不论年。桐严解说太言诠。
浣溪纱 咏江山船八首 其二
作者：薛时雨
朝代：清
体裁：词

旧籍谁编九姓渔。江干供亿累花奴。纷纷花使索花租。生小惯尝风浪险，合家齐傍水云居。朝潮暮汐意何如。
浣溪纱 咏江山船八首 其五
作者：薛时雨
朝代：清
体裁：词

一路珠帘不上钩。杭州过了是严州。石尤风急打船头。昨夜飘萧留客雨，明朝艰苦上滩舟。有花有酒不须愁。
浣溪纱 咏江山船八首 其八
作者：薛时雨
朝代：清
体裁：词

湖舫江船美并誇。有时湖舫去看花。妒他名胜属西家。苏小芳魂留艳士，越妃遗迹冷香车。维舟凭吊夕阳斜。
浣溪纱 咏江山船八首 其六
作者：薛时雨
朝代：清
体裁：词

鸥恋烟波蝶恋香。嘲风弄月度年光。夜深人不隔红墙。薄倖有时嗔杜牧，风流私许嫁王昌。聘钱十万待商量。
浣溪纱 咏江山船八首 其四
作者：薛时雨
朝代：清
体裁：词

临水花枝分外娇。一江烟月路迢迢。灯红酒碧可怜宵。半面琵琶羞客顾，双声檀板倩郎敲。东君无语暗魂消。
浣溪纱·十年前谱江山船曲八阙钱塘富春间十七八女郎争引箜篌传唱今秋重至江干雾鬓风鬟都非畴昔亦无能翻旧曲者酒酣耳热情思黯然偶诵旧曲誇客客曰对新人诵旧曲江郎才尽耶遂即席重倚八阙命曰后江山船曲
作者：薛时雨
朝代：清

鼙鼓声阑又管弦，江干无浪复无烟。佳人锦瑟诉华年。小妇苗条中妇艳，新愁掩抑旧愁牵。袭人风露冷娟娟。刘阮重来往迹荒。桃花流水两茫茫。双飞不是旧鸳鸯。黯黯青衫题曲客，萧萧白发驾船娘。夕阳影里话沧桑。青雀黄龙战舰分。而今花月也翻新。金戈铁甲倚红裙。潇洒更无陶学士，豪华重见党将军。浅斟低唱大江滨。听水听风伴寂寥。邮亭官妓仿前朝。因缘只在木兰桡。绿树暗藏鹦鹉语，碧梧新结凤凰巢。夜深私授郁轮袍。三折江流曲又湾。美人生长碧波间。閒愁历劫不曾删。郎意恰如之字水，侬心长对玉皇山。珠帘半捲理云鬟。轻拨檀槽发曼声。啼眉慵髻不胜情。芳名新换啭春莺。团扇暗遮人影瘦，轻帆低挂涨痕平。晚凉独自倚红亭。胜日宾僚爱泛舟。玉箫金管恣遨游。翩翩裙屐尽风流。醉脱金貂偿酒债，狂题歌扇当缠头。神伤只是白江州。老向花丛自忏痴。西风吹鬓暗成丝。十年影事几人知。新妇矶头空怅望，女儿浦口寄相思。不堪重写衍波词。
浣溪纱·咏江山船八首
作者：薛时雨
朝代：清

江水湾湾漾碧波。山岚冉冉映青螺。江山如此易情多。江上潮来游客梦，山中云遏美人歌。江山如此奈情何。旧籍谁编九姓渔。江干供亿累花奴。纷纷花使索花租。生小惯尝风浪险，合家齐傍水云居。朝潮暮汐意何如。时样梳妆绝可怜。东船西舫斗婵娟。春江多少买花钱。手帕行中原是妹，鸳鸯牒上不论年。桐严解说太言诠。临水花枝分外娇。一江烟月路迢迢。灯红酒碧可怜宵。半面琵琶羞客顾，双声檀板倩郎敲。东君无语暗魂消。一路珠帘不上钩。杭州过了是严州。石尤风急打船头。昨夜飘萧留客雨，明朝艰苦上滩舟。有花有酒不须愁。鸥恋烟波蝶恋香。嘲风弄月度年光。夜深人不隔红墙。薄倖有时嗔杜牧，风流私许嫁王昌。聘钱十万待商量。桃叶桃根并擅名。双双姊妹总多情。旧欢未了又新盟。舞袖惯飘香拂拂，歌喉不唱泪盈盈。何人花外学调笙。湖舫江船美并誇。有时湖舫去看花。妒他名胜属西家。苏小芳魂留艳士，越妃遗迹冷香车。维舟凭吊夕阳斜。
浣溪纱·舟泊东流
作者：薛时雨
朝代：清

一幅云蓝一叶舟。隔江山色镜中收。夕阳芳草满汀洲。客里莺花繁似锦，春来情思腻于油。兰桡扶梦驻东流。
浣溪纱·舟泊大孤山
作者：薛时雨
朝代：清

叶叶轻帆捲浪行。江山如画认分明。小姑送我大姑迎。万顷洪涛蒸蠡泽，一星幽火指湓城。天风鼓荡助吟情。
浣溪纱·题桃花扇传奇后
作者：薛时雨
朝代：清

南部烟花赛六朝。江山佳丽美人娇。风流公子此魂消。画戟宁南通旧好，灵旗阁部缔新交。忠魂两地待君招。
浪淘沙·夜舟听雪
作者：薛时雨
朝代：清

一夜响萧骚。玉碎珠跳。打篷声急浪花飘。比似芭蕉窗外雨，分外魂消。孤客太无聊。短鬓空搔。一灯明灭映船梢。今夕杭州应有梦，隔住江潮。
清凉山联
作者：薛时雨
朝代：清
体裁：联

四百八十寺，过眼成墟，幸岚影江光，犹有天然好图画；三万六千场，回头是梦，问善男信女，可知此处最清凉。
清平乐
作者：薛时雨
朝代：清

痴情忏悔。私把脂痕洗。秋冷花枝扶不起。月上回栏第几。清宵未觉更长。挑灯瀹茗焚香。半臂轻棉添著，隔帘似有微霜。
清平乐·晚泊枫桥访寒山寺遗址
作者：薛时雨
朝代：清

夕阳明灭。流水声呜咽。七里莺花今歇绝。萝径一轮孤月。渔灯红出桥南。江枫摇落何堪。领取寒山风景，一僧补衲茅庵。
清平乐·花朝
作者：薛时雨
朝代：清

春光一半。风信连番换。陌上香车歌缓缓。客里有人肠断。雏晴稚雨时光。骄花宠柳芬芳。蛱蝶眠香已倦。因风飞落轻航。
渔家傲·严子陵钓台
作者：薛时雨
朝代：清

江绕青山山绕郡，羊裘去后犹留姓。千载严州归管领。真大隐。功名那羡云台盛。人自清高风自峻，客星彷佛中流映。过客维舟争揽胜。波影净。尘客俗状难相近。
渔家傲·月夜泊五厍
作者：薛时雨
朝代：清

薛淀湖边新雨霁。厍公山下孤帆系。月到夭心天亦喜。风不起。白莲香静鸳鸯睡。浦树江云离绪寄。莺花过眼如流水。自谱新词传绮思。谁共倚。松陵路尽波无际。
湖州舟中
作者：薛时雨
朝代：清

水乡何黯淡，逆旅半无家。露气沈菰叶，秋心入苇花。戍荒饥卒噪，野旷阵云遮。倚棹眠难稳，山楼急暮笳。菱湖称巨镇，乱后景凄清。华屋将军帐，荒村壮士营。稻香肥战马，潮涌遏奔鲸。困兽嵎犹负，天河望洗兵。
湖州舟中·其一
作者：薛时雨
朝代：清

水乡何黯淡，逆旅半无家。露气沈菰叶，秋心入苇花。戍荒饥卒噪，野旷阵云遮。倚棹眠难稳，山楼急暮笳。
湖州舟中·其二
作者：薛时雨
朝代：清

菱湖称巨镇，乱后景凄清。华屋将军帐，荒村壮士营。稻香肥战马，潮涌遏奔鲸。困兽嵎犹负，天河望洗兵。
滁州影香亭联
作者：薛时雨
朝代：清
体裁：联

踞石而饮，扣槃而歌，最难得梅边清福；环山不孤，酿泉不冷，何须恋湖上风光。
满庭芳 和东坡韵二首 其一
作者：薛时雨
朝代：清
体裁：词

归去来兮，朝衫脱却，那须带阔冠峨。尘中羁绊，辗转误人多。争似幕天席地，何处好、何处高歌。歌成了，自酬自唱，私淑老东坡。如何还艳羡，山中起蛰，泽畔飞梭。任风驱浪捲，井自无波。问我他年经济，关心在、园卉庭柯。逍遥乐，閒中布置，未雨剪青蓑。
满庭芳·其二
作者：薛时雨
朝代：清
体裁：词

归去来兮，人皆逐逐，那堪我独峨峨。囊中鹤俸，支领本无多。还彀今朝买酒，拍铜斗、慷慨悲歌。渔樵友，相将把臂，同住白云坡。谁何偏爱道，功高虎幄，才艳龙梭。歏驹无留隙，水不停波。任尔文经武纬，收场事、一梦南柯。归来好，沧江醉卧，不脱钓鱼蓑。
满庭芳·和东坡韵二首
作者：薛时雨
朝代：清

归去来兮，朝衫脱却，那须带阔冠峨。尘中羁绊，辗转误人多。争似幕天席地，何处好、何处高歌。歌成了，自酬自唱，私淑老东坡。如何还艳羡，山中起蛰，泽畔飞梭。任风驱浪捲，井自无波。问我他年经济，关心在、园卉庭柯。逍遥乐，閒中布置，未雨剪青蓑。归去来兮，人皆逐逐，那堪我独峨峨。囊中鹤俸，支领本无多。还彀今朝买酒，拍铜斗、慷慨悲歌。渔樵友，相将把臂，同住白云坡。谁何偏爱道，功高虎幄，才艳龙梭。歏驹无留隙，水不停波。任尔文经武纬，收场事、一梦南柯。归来好，沧江醉卧，不脱钓鱼蓑。
满庭芳·自富阳回又有嘉禾之役
作者：薛时雨
朝代：清

东浙题诗，西园饯别，客游如此匆匆。江乡春老，开过楝花风。算起今年花信，一番信、一处尘踪。沙堤上，白鸥笑我，才别又相逢。鸳湖游宦地，当年父老，留恋情浓。记柳边骑竹，花外扶筇。过眼浮云一瞥，鸿飞去、爪印都空。重寻梦，扁舟系处，烟雨望潆濛。
满江红·感事用鄂王韵
作者：薛时雨
朝代：清

虎踞龙蟠，争一霎、繁华消歇。问谁启、东南门户，火炎冈烈。皖水先期归战舰，秦淮从此无风月。展吟笺、愁谱望江南，音凄切。虚声诮，谁能雪。家国恨，难磨灭。把金樽斟满，玉壶敲缺。斫地歌哀襟溅泪，忧天心赤腔凝血。问何人、遗世独遨游，朝仙阙。
满江红·蟂矶怀古
作者：薛时雨
朝代：清

吴蜀山河，到今日、一般焦士。空赢得、危矶孤耸，浪淘千古。白帝几曾归御辇，赤乌枉自分疆宇。笑仲谋、那便是英雄，豚儿伍。寒潮咽，愁如诉。灵旗飐，神如睹。想宝刀金玦，美人英武。玉貌不争甘后宠，贞魂只共湘妃语。痛千秋、江水各分流，刘郎浦。
潇湘夜雨·海昌寓馆逼近海塘潮声汹涌夜常失眠加以连宵风雨倍难成寐枕上倚声
作者：薛时雨
朝代：清

江北波澄，淮南涨浅，生平不惯潮声。海滨风浪太纵横。翻水国、蛟龙吼怒，嘶敌骑、金鼓齐鸣。惊魂处，昔沉永漏，响咽残更。连宵怯听，蕉窗零雨，浙沥交并。累羁人不寐，辗转天明。灯剔烬、瘦红影堕，鸦噪晓、虚白光生。争能似、乡园睡稳，猿鹤伴凄清。
焦山自然庵联
作者：薛时雨
朝代：清
体裁：联

鹤去难回，留片石孤云，共参因果；我来何幸，有英雄儿女，同看江山。
琐窗寒·寒食
作者：薛时雨
朝代：清

粥白饧香，芹肥韭嫩，客中清奉。可怜时节，袅袅轻烟飏动。作春寒、东风未休，敝裘一袭多情拥。笑频年宦况，朝朝如此，不离齑瓮。谁共。吟肩耸。正百五韶光，林禽争哢。閒身冷食，也是东皇恩宠。最伤心、芳辰易过，纸钱麦饭虚故垄。待归来，约取邻翁，薄醉寻春梦。
瑶台聚八仙·同人湖上赏荷座客有谈秦淮风景者感赋
作者：薛时雨
朝代：清

绕郭红芳。谁比似、西湖六月风光。水天无暑，柔橹荡处悠扬。三竺浮岚笼竹树，六桥软涨狎鸳鸯。尽徜徉。绿荷四面，人在中央。秦淮那便让此，有山温水腻，粉艳脂香。十里珠帘，而今一片沧桑。少年游迹寄处，猛回首，烟云劫一场。休惆怅，趁花间酒熟，沉醉鸥乡。
生查子·感旧
作者：薛时雨
朝代：清

去年渡江时，风月笙歌舫。桃叶共桃根，两两江头桨。今年渡江时，烟雨迷孤港。花落绿阴浓，人去春潮长。
疏影·自二坝渡江至芜湖舟中赏雪
作者：薛时雨
朝代：清

彤云密结。看玉龙战罢，纷蜕鳞甲。狡狯天公，何去何来，神通直恁奇绝。江山一片光明界，应涤尽、人间尘劫。便寓言、瑶岛琼楼，何似水天澄澈。有客扁舟独倚，中流恣眺览，万象空阔。画景诗情，无限愁肠，到此料应消灭。翛然我欲凌风去，盼不到、高寒宫阙。也只合、横笛孤吟，心迹自盟江雪。
白下寓庐
作者：薛时雨
朝代：清
体裁：联

两浙东西，十年薄宦；大江南北，一个闲人。
白下寓庐
作者：薛时雨
朝代：清
体裁：联

作吏十六年，主讲十六年，壮志消磨，借一角溪山娱老；种竹数百本，植松数百本，岁寒苍翠，与满城桃李同春。
白下寓庐
作者：薛时雨
朝代：清
体裁：联

清心复我生初理；白眼看他世上人。
白下寓庐
作者：薛时雨
朝代：清
体裁：联

白下富莺花，旁人错比谢安石；青山狎猿鸟，此地曾栖雷仲伦。
白下寓庐
作者：薛时雨
朝代：清
体裁：联

白香山广大教主；陆天随江湖散人。
白下寓庐
作者：薛时雨
朝代：清
体裁：联

老去此身宜爱惜；闲来无事不从容。
白下寓庐
作者：薛时雨
朝代：清
体裁：联

青鞋布袜从此始；湖月林风相与清。
百字令·海昌署中古柏相傅千百年神物屡著灵异尝亲降墨迹于署之西轩自称古木主人笔势飘洒语亦盘曲可味当事者勒诸碑石胡云次刺史泽沛以拓本见赠并索题词
作者：薛时雨
朝代：清

虬枝耸翠，俨鬓眉耆耇，衣冠太古。密荫遮来官阁遍，长养使君霖雨。丞相祠堂，精忠庙貌，一气同凝聚。神光离合，素笺亲降幽语。细审笔势纵横，翔鸾舞鹤，妙得云烟趣。古帖人间容易觅，珍重赤松俦侣。石藓钩摹，铜柯展谒，眼界开如许。粗官惭愧，蚓蛇难续书谱。
百字令·舟出吴门沈书森太守玮宝招同潘玉泉廉访曾玮钱芝门太守恩棨宴集桃花坞即言别
作者：薛时雨
朝代：清

春申江冷，甚莺花烟月，游踪都扫。八咏楼前重聚首，落落红裙乌帽。梦影才圆，离襟已促，制泪成欢笑。小红大白，坐中何客倾倒。偏我落拓江湖，萧萧瑟瑟，蒲柳惊秋早。十载名场如一梦，心事春婆知道。鼓打回帆，诗成画壁，绮障真难了。酒阑惆怅，美人名士俱老。
百字令·雨中游湖
作者：薛时雨
朝代：清
体裁：词

画图流览，爱龙眠描写，楼台重叠。纸上湖山亲领略，转惜画工笔拙。柔橹轻摇，浓阴密酿，有地都佳绝。烟岚如沐，六桥波影遥接。笑我卅载乡园，拳山勺水，到此胸襟阔。绝代果然西子貌，任尔淡妆浓抹。瞑色催人，山灵送客，过眼犹嫌瞥。城闉回首，眉痕添画新月。
百字令·题戚砥斋明经士廉拈花图图中人为北道歌者
作者：薛时雨
朝代：清

竹枝声里，记满城蜂蝶，消魂无奈。北地胭脂容易冷，剩有笼纱诗在。泪揾青衫，香阑红袖，梦远愁难载。词人老去，画图犹认憨态。遥想驿路车停，黄尘白酒，风月良宵买。天女维摩花现相，学得神仙狡狯。小影真真，华年负负，未了三生债。凭君作主，瓣香清茗供待。
百字令·题钱芝门太守恩檗词稿
作者：薛时雨
朝代：清

军门长揖，羡娄东、佳客翩翩才调。鼓角声中磨盾急，偏尔深情绵邈。弄影郎中，闹春学士，一瓣心香袅。吟情何处，春申江上春老。为亿十载长安，停车载酒，月冷斜街晓。自别红尘来碧海，另有惜花襟抱。杜牧三生，秋娘一曲，赢得仙云绕。红牙低按，醉歌重续新稿。
百字令·黄夭荡用东坡赤壁韵
作者：薛时雨
朝代：清

长江千里，到黄天荡口、别开风物。水立云垂天异色，返照江翻石壁。大将楼船，美人桴鼓，千载涛驱雪。中流凭吊，古今有数人杰。记我小住西湖，荒坟拜岳，归棹迟迟发。末路英雄驴背稳，多少壮怀消灭。狱底埋冤，亭边挹翠，生死争毫发。临江酾酒，江心涌起明月。
百宜娇·茉莉毬
作者：薛时雨
朝代：清

琢玉为花，剪冰成颗，妆罢綵丝穿就。式仿晶圆，影偷月小，鼻端清芬参透。奇葩媚夜，恐暗里、春光微漏。想攒将、碎朵团圞，趁伊含蕊时候。刚好是、风前浴后。偏懒押瑶簪，学贻琼玖。配有莲花，答来栀子，故故芳心挑逗。低悬麝帐，料素艳、今宵生受。到更阑、酒梦醒初，妙香徐嗅。
相见欢
作者：薛时雨
朝代：清

无端挑逗春光。是垂杨。镇日丝丝缕缕搭红墙。睡未足，愁相续，恨春长。宝鸭炉中香烬又添香。
祝英台近
作者：薛时雨
朝代：清

喜春来，愁客去。画舫系南浦。身覆藏钩，忍泪强欢聚。泥他指上鹍弦，离情不管，惯弹到、最消魂处。喑凝注。似曾相识人来，重弹又重诉。过眼烟花，惨恻曲中语。可怜暮雨潇潇，吴娘憔悴，争怪我、鬓丝如许。
离亭燕·伯兄前数日过皖不及把晤闻径赴杭州矣
作者：薛时雨
朝代：清

苜蓿一盘潇洒。投笔先生归也。老至邮亭逢骨肉，世上金绘无价。极目皖公山，只见暮云如画。滚滚大江东下。渺渺片帆高挂。君去我来无十日，悭此水天清话。有约在西湖，记取一樽重把。
离亭燕·早发王家营
作者：薛时雨
朝代：清

鞍背船唇滋味。都向此间交递。十载邮亭三驻马，甘苦自家尝试。残月五更头，旧梦新愁萦系。往日凌云豪气。今日倦游情思。辘辘轮蹄朝复暮，转毂此心真似。回首望南夭，一片碧云无际。
红情·题张玉珊茂才鸣珂红豆花画册次韵
作者：薛时雨
朝代：清

替谁著色。是个人影子，疏疏密密。绮梦三生，画里秾华似曾识。南园荒凉若许，算往事、红墙空忆。待约略、说起相思，未语泪先湿。小立。玉阶侧。愁绰约仙姿，瘦损风日。凝脂作液，点点唾壶血同碧。千古情苗难断，花落去、阴成犹昔。月影下，劳记著、几声长笛。
绉云石为大力将军遗迹嗣由海昌马氏园移至石门福缘寺丁少芗司马绘图徵诗为赋长歌
作者：薛时雨
朝代：清

男儿第一快心事，手挈黄金报知己。黄金容易掷东流，未若此石常千秋。大力将军熊虎俦，生成骨相当封侯。不逢知己老且休，亦如此石偃蹇卧山丘。蛟龙一旦得云雨，功名从此探囊取。富贵豪华不值钱，算来何物将天补。此时此石早显露，铃辕屹立风云护。倔强能增叱吒威，崚嶒不改坚贞素。传呼忽报贵宾来，将军倒屣营门开。酬恩未计千万镒，痛饮先尽三百杯。哀丝豪竹鸣如雷，后堂莺燕争追陪。陡见此石叫奇绝，激赏欲易千琼瑰。将军慷慨告石友，我受此君知遇厚。尔今亦受此君知，尔我酬知同不朽。故人家在青海旁，轩楹潇洒花木芳。丘壑位置颇称胜，结构不亚平泉庄。绉云一朵忽飞下，故人相见增惊诧。袍笏真应拜米颠，奇章甲乙都无价。天上白衣变苍狗，浮云一瞬空回首。梓泽经年易主人，监军何处藏醒酒。尘踪飘忽灵根坚，繁华饱阅传真铨。名园别馆转眼皆云烟，惟有佛门香火千千年。御儿溪水鸳湖连，我未见石心萦牵。多情司马遗云笺，索我泼墨题诗篇。披图快见石兄面，真相如佛神如仙。昔从野史悉颠末，今从尺幅徵因缘。寄声司马且珍重，归装留镇郁林船。
绿杨茶社
作者：薛时雨
朝代：清
体裁：联

桃花潭水汪伦宅；芳草斜阳孙楚楼。
罗敷媚
作者：薛时雨
朝代：清

寒闺料峭芳心警，枕是鸳鸯。被是鸳鸯。宝鸭空薰半面香。天涯游子知何处，舟也风霜。车也风霜。手合寒衣引梦长。
翠楼吟·烟雨楼
作者：薛时雨
朝代：清

浅溜蜻蜓，深藏鸂鶒，绿波四围萦护。芳辰供眺览，有多少、画船箫鼓。宜烟宜雨。便雨霁烟消，也饶佳趣。倪迂谱。只应郊外，远山添取。日暮。纵目登临，觉此身清旷，予怀欲诉。一官资坐镇，争名胜、荒凉如许。颓垣废础。问大地楼台，几人支拄。宴延伫。一湖春水，满天晴絮。
莫愁湖曾国藩像联
作者：薛时雨
朝代：清
体裁：联

出西州门迤逦而来，看桑麻遍野，花柳成蹊，十万户重睹升平，遗爱难忘，白叟黄童齐坠泪；与中山王后先相望，幸湖水波恬，石城烽静，五百载允符运会，大名并峙，衮衣赤舄更图形。
莫愁湖联
作者：薛时雨
朝代：清
体裁：联

山温水腻，风月常存，几人打桨清游，倩小妓新弦，翻一曲齐梁乐府；局冷棋枯，英雄安在，有客登楼闲眺，仰宗臣遗像，压当年常沐勋名。
菩萨鬘
作者：薛时雨
朝代：清

曲阑倚遍愁心续。郎心更比阑干曲。寒意袭轻衫。郎心寒不寒。秋风吹木叶。叶与林长别。莫漫怨秋风。春花往日红。
菩萨鬘·南道宫楼院树阴深静晚卉丛生时一散步
作者：薛时雨
朝代：清

春花落尽都无影。桐阴满罩蕉阴冷。晚艳孕秋芳。纤红发海棠。上清书未读。堕落愁尘俗。偶结道家缘。何人香案仙。
菩萨鬘·芦泾舟中与蒙叔话别时蒙叔将入都
作者：薛时雨
朝代：清

丈夫不洒临歧泪。泪珠偏向临歧坠。有酒不成欢。擎杯强自宽。前程期万里。万里今朝始。莫漫怨今朝。明朝人更遥。
薄倖·出都感怀
作者：薛时雨
朝代：清

栖栖何用。猛过眼、繁华一梦。想刘阮，天台重到，尽有烟云供奉。争向来、楼阁全迷，桃源闭了秦人洞。叹影误杯蛇，宫临磨蝎，一骑长途独拥。经过了，重重劫，仍未脱，尘中羁鞚。等閒思抛却，堂前旧垒，辛勤多少香泥壅。东君情重。算归来燕子，飞飞不离连霎栋。秋风起矣，陌上车尘碾动。
薄倖·追悼沈姬
作者：薛时雨
朝代：清

烟波江上。旧曾共、桃根打桨。记王粲、客游无绪，累尔伶仃相向。争兰桡、双载人来，经年不载人同往。叹逝水无情，罡风太恶，人与落花并葬。生就了、聪明性，应悟彻、尘因俗障。梦中傅幽怨，声声诉出，夜台多少凄凉况。一灵无恙。趁归舟、安稳玉箫，重侍韦皋帐。吟成楚些，付与秋坟鬼唱。
虞美人
作者：薛时雨
朝代：清

兰汤浴罢梳妆懒，宝髻松松挽。白罗衫子茜纱裙，閒与知心小婢立斜曛。桃枝绿扇摇风细，粉汗香融腻。扇头谁写十三行，仔细猜他笔画似檀郎。
虞美人·美人风筝
作者：薛时雨
朝代：清

红闰翠阁春深矣。飘泊今如此。休将飘泊怨封姨。只是浅深眉样未相宜。筠裁纸剪真儿戏。小小芳魂寄。云中遥见许飞琼。羊角风微无力达瑶京。
蝶恋花
作者：薛时雨
朝代：清

送旧迎新何日了。车马门前，一片红尘绕。旧客含颦新客笑。教侬新旧难分晓。情极魔生欢是恼。私祝东君，容我回头早。祝罢又闻鹦鹉报。帘衣速下郎君到。
蝶恋花·蝴蝶风筝
作者：薛时雨
朝代：清

金粉描成增绰约。梦里庄生，已遂逍遥乐。不学秦宫花里活。回翔暂共云霄鹤。一缕香魂笺样薄。也自双飞，也自双双落。深院有人方笑谑。轻轻搭上鞦韆索。
西子妆·忆西湖
作者：薛时雨
朝代：清

罗绮成尘，莺花过眼，西子可怜憔悴。美人劫后也心寒，倩春山、另描眉翠。芳魂渐起。似月下、归来环佩。到如今，想浓妆淡抹，依然佳丽。句留地。往日游踪，遥指烟中寺。白苏堤上柳枝多，倚东风、为谁凝睇。蹇修去矣。叹春梦、半归流水。问山灵、别后相思知未。
西江月
作者：薛时雨
朝代：清

弱质自甘憔悴，轻颦浅笑休誇。蛾眉有样在西家。懒学新人描画。翠袖单寒倚竹，红尘多少看花。承恩若要借铅华。蝴蝶今生休化。
西江月·早发章门
作者：薛时雨
朝代：清

离绪未醒宿酒，吟情重倚孤篷。频年浪迹仗东风。五两竿头微动。来日冰凝霰结，去时柳媚花浓。繁华冷淡任天公。安稳春江一梦。
西湖云栖寺联
作者：薛时雨
朝代：清
体裁：联

到此方知官是梦；前身安见我非僧。
西湖寓庐
作者：薛时雨
朝代：清
体裁：联

十四年蜡屐重来，感今话昔，讲艺论心，霎时托想千秋，期对此湖山不愧；二三子抟沙再聚，循吏清曹，闲官冷宦，他人各成一传，幸铭诸金石无渝。
西湖寓庐
作者：薛时雨
朝代：清
体裁：联

白社论交，留此间香火因缘，割半壁栖霞，暂归结十六年尘梦；青山有约，期他日烟云供养，挈一肩行李，重来听百八杵钟声。
解佩令
作者：薛时雨
朝代：清

婷婷袅袅，遮遮掩掩，想云翘、更比云英怯。心有灵犀，嗔小婢、春光偷泄。倚妆楼、自拢雏发。学钞吟稿，爱翻院本，引箜篌、欲弹还歇。生小工愁，怕孤负、可怜时节。斗丰姿，一钩新月。
解佩令·歌筵解嘲
作者：薛时雨
朝代：清

香山歌席，坡仙吟舫，是杭州、宦迹都佳丽。落拓粗官，敢谬托、风流高致。只难删、少年幽思。春江花月，西陵骢马，问欢场、消魂能几。陶令閒情，也只是、遣愁而已。好春光，半归流水。
诉衷情·邻舟箫声
作者：薛时雨
朝代：清

箫声幽咽出邻舟。彷佛忆扬州。多应离绪难遣，故付与、别人愁。江月上，浦云收。夜悠悠。我歌谁和，心在吴天，梦落秦楼。
误佳期
作者：薛时雨
朝代：清

雨过天清如洗。风定夜凉似水。秋心一缕上眉头，怯把阑干倚。棠是断肠花，豆是相思子。相思也要断人肠，愁对秋棠丽。
误佳期·戊午新正风雪连绵久无春意
作者：薛时雨
朝代：清

几日试灯风起。转瞬灯宵过矣。望春春久不归来，古雪封梅蕊。新岁咬春筵，旧客消寒会。灞桥重续去年诗，醉墨合春意。
误佳期·江舟晚眺
作者：薛时雨
朝代：清

欸乃一声风定。潋滟波平似镜。蒲帆十幅剪江来，界断寒流影。临水晚霞明，隔岸炊烟瞑。新月看看补夕阳，莫怅黄昏近。
调笑令
作者：薛时雨
朝代：清

调笑。调笑。自诩年华正妙。怪他阿姊情痴，镇日妆楼锁眉。眉锁。眉锁。渐渐新愁到我。
谒金门
作者：薛时雨
朝代：清

春乍到。先被林莺知道。百啭声中天渐晓。喜争灵鹊报。梦里不知梦好。醒后却嫌醒早。门外落花呼婢扫。怕看春色老。
贺范春泉50寿联
作者：薛时雨
朝代：清
体裁：联

大衍添寿，一百六日春光好；长才捧檄，七十二沽游兴浓。
贺陈庚伯70寿联
作者：薛时雨
朝代：清
体裁：联

襟上酒痕多，十载同舟如李郭；村边花事好，两家卜宅作朱陈。
赠僧可曾联
作者：薛时雨
朝代：清
体裁：联

卜邻喜近清凉宅；与客同参文字禅。
赠妓四官联
作者：薛时雨
朝代：清
体裁：联

雅调斗弹胡拨四；新词学唱孔都官。
赠妓岫云
作者：薛时雨
朝代：清
体裁：联

窗中列远岫；岭上多白云。
赠妓巧龄联
作者：薛时雨
朝代：清
体裁：联

调舌能为千百巧；称觞初度十三龄。
赠妓爱香联
作者：薛时雨
朝代：清
体裁：联

爱河风定情波活；香海名高艳福多。
赠妓花君
作者：薛时雨
朝代：清
体裁：联

花开堪折直须折；君问归期未有期。
赠巧云
作者：薛时雨
朝代：清
体裁：联

燕子莺儿都让巧；兰花蕙气聚成云。
赠庆某
作者：薛时雨
朝代：清
体裁：联

五陵子弟多佳气；六代莺花属寓公。
赠江小松
作者：薛时雨
朝代：清
体裁：联

少角艺，老论文，客里追随，揽镜各惊双鬓雪；我拥毡，君听鼓，闲中慰藉，扶筇同看六朝山。
赠爱卿
作者：薛时雨
朝代：清
体裁：联

为爱余春培芍药；语卿小影是桃根。
赠绿卿
作者：薛时雨
朝代：清
体裁：联

绿净不可吐；卿言亦复佳。
赠花君妹花相
作者：薛时雨
朝代：清
体裁：联

花开堪折直须折；相见时难别亦难。
赠金武祥联
作者：薛时雨
朝代：清
体裁：联

襟怀朗抱澄江月；踪迹同看钟阜云。
赠阿男
作者：薛时雨
朝代：清
体裁：联

生小未尝离阿母；愿天速变作男儿。
踏莎行·馀杭道中
作者：薛时雨
朝代：清

苦竹沿溪，青莎贴水。斜阳黯黯遥山翠。一声欸乃送轻舟，行人渐入芦花里。打稻场连，剥棉天霁。桑麻而外无閒地。村居风景旧关心，勾将一片乡思起。
过秦楼·六月廿三夕吴山香社极盛循山小步经月娥家
作者：薛时雨
朝代：清

月影参差，灯辉高下，拂拂衣香不断。莲纤径窄，柳弱风欺，暗倩阿娘扶缓。缘趁夜永人稀，偏是游人，也耽宵玩。借轻罗小扇，遮来羞靥，障来愁面。有几辈、倚竹招凉，挑灯默坐，不把晚妆匀染。房拢寂寂，门巷愔愔，熟客许来消遣。帘外鹦哥唤茶，雪椀冰瓯，清谈尽便。道烧香则甚，侬有丹心一点。
过秦楼·六月廿三夕吴山香社极盛循山小步经月娥家
作者：薛时雨
朝代：清
体裁：词

月影参差，灯辉高下，拂拂衣香不断。莲纤径窄，柳弱风欺，暗倩阿娘扶缓。缘趁夜永人稀，偏是游人，也耽宵玩。借轻罗小扇，遮来羞靥，障来愁面。有几辈、倚竹招凉，挑灯默坐，不把晚妆匀染。房拢寂寂，门巷愔愔，熟客许来消遣。帘外鹦哥唤茶，雪碗冰瓯，清谈尽便。道烧香则甚，侬有丹心一点。
金缕曲·丹阳阻风小集云蓝室即席留别
作者：薛时雨
朝代：清

风雪天留我。白茫茫、寒江浪捲，几人飞过。地近兰陵多美酒，容得酒星一个。何况有、莺娇花亸。末路英雄閒散甚。除寄情、竹肉愁无那。歌一曲，请君和。歌声未了愁眉锁。趁今宵、酒阑烛跋，诉愁犹可。明日明宵当此际，寂寞孤舟独坐。只满目、江枫渔火。鸿雪因缘谁料得，莽无端、绮梦登归柁。侬去也，泪休堕。
金缕曲·偕内子泛湖
作者：薛时雨
朝代：清

霜气澄秋潦。喜空明、水天一色，镜开清晓。酒榼茶篮随意挈，买个船儿小小。恰称我、一家舒啸。湖外烟岚湖里树，衬楼台、金碧增奇巧。铃塔影、翳斜照。愁眉到此应都扫。泛中流、橹声摇曳，大开怀抱。十载齑盐艰苦，共酬尔、溪山画稿。试领略、天然佳妙。俗状尘容须脱尽，有逋仙、冷抱梅花笑。扶残醉，倚归棹。
金缕曲·舟过彭泽
作者：薛时雨
朝代：清

陶令辞官地。想当年、风尘溷迹，本非初计。千驷万钟都弗屑，何况区区斗米。便从此、先生归矣。人是羲皇时魏晋，除黄花、以外无知己。千载下，懦夫起。折腰我也知无谓。叹年来、曳裾奔走，俗尘难洗。宦海浮沉原有岸，觑得虚名敞屣。买一叶、扁舟来此。咫尺柴桑閒吊古，怅茫茫、一片蠡湖水。停征棹，荐芳芷。
金缕曲·采石矶
作者：薛时雨
朝代：清

采石江边路。截中流、危矶孤耸，大江门户。多少英雄成败事，分付江潮记取。曾听惯、连江鼙鼓。千载战功垂赫赫，常开平、远轶韩擒虎。吞建业，压牛渚。十年群盗纷如鼠。诸葛君、是真名士，手挥白羽。斥堠至今烽火息，依旧青山绿树。供过客、登临怀古。埋骨诗人同不朽，恰长江、坟傍青莲墓。寻往迹，几倾慕。
长相思·夜泊陈家浅
作者：薛时雨
朝代：清

江水深。湖水深。行尽江湖返故林。江湖鉴此心。夜沈沈。月沈沈。猿啸鸮鸣度远岑。人家烟外寻。
长相思·江干
作者：薛时雨
朝代：清

子时潮，午时潮，午睡朦胧绮梦交。惊心是曩宵。路迢遥，思迢遥，三折江流经那条。画船平处摇。
陌上花·自江山回旋有富阳之役车年春事尽付江舟矣
作者：薛时雨
朝代：清

春光去矣。江干丝柳，黯将成絮。短堠长亭，总是惯经行处。昨宵鼓打回帆调，笑别烟波鸥鹭。争芳尘未浣，征衫重著，又匆匆去。记前游梦影，桃花浅笑，半面红妆微妒。转眼东风，已作去年崔护。绿波渺渺，天涯远，肠断隔江云树。问江郎，可有生花词笔。别踪留住。
震川积谷仓
作者：薛时雨
朝代：清
体裁：联

娄南应主藏天星，斯万斯千，多多益善；吴下擅具区水利，余三余九，陈陈相因。
震泽县积谷仓
作者：薛时雨
朝代：清
体裁：联

其谷宜稻，既坚既好；自天降康，乃积乃仓。
青玉案
作者：薛时雨
朝代：清

何人背诵閒情赋。暗逗起、閒情绪。绮语翻新惊复妒。禽描鸾凤，卉搴蘅杜。种出愁无数。彩云缥缈红楼护。锦字空缄断肠句。青鸟殷勤相探取。魂离神合，目成心许。私共灵修语。
青玉案
作者：薛时雨
朝代：清

流莺百啭留春住。忍目送、东君去。心字香烧须记取。织成罗帕，绣成金缕。总是缄情处。桃粗李俗羞为伍。傲骨真堪冠侪侣。轻薄男儿今几许。红绡易尽，玉颜难驻。私把年华数。
青衫湿·申江感旧
作者：薛时雨
朝代：清

申江水涨胭脂腻，春在个侬家。琼枝璧月，朝朝暮暮，占尽繁华。彩云一散珠帘放，燕青粉栖鸦。梦中锦瑟，怀中锦字，都是虚花。
题秦淮停云小榭
作者：薛时雨
朝代：清
体裁：联

一曲后庭花，夜泊消魂，客是三生杜牧；东边旧时月，女墙怀古，我为前度刘郎。
题秦淮林氏水阁
作者：薛时雨
朝代：清
体裁：联

寻江令宅，访段侯家，流水声中，六朝如梦；赌太傅棋，弄野王笛，夕阳槛外，双桨徐停。
题秦淮画舫
作者：薛时雨
朝代：清
体裁：联

五夜弦歌双桨月；一帘花气满船灯。
题韬叔龙湫观瀑图
作者：薛时雨
朝代：清

书生慕山水，局促居户庭。达官多胜游，冠盖愁山灵。亦有高隐人，守此泉石贞。诛茅穿径苦湫隘，拳山勺水名难成。江生旷世才，逸兴凌青溟。东游齐鲁揽泰岱，南涉闽峤窥沧瀛。轺车所至橐笔至，目穷云海胸罗星。筮仕近隶浙中籍，湖山佳处停吟旌。六桥三竺眼烂熟，奉檄更作雁宕行。雁宕之峰七十七，离合向背无定形。天惊石破龙湫出，东西两派流纵横。老龙昼伏众籁息，忽闻千岩万壑铿锵鸣。缥缈湘灵瑟，凄清子晋笙。玉声璆然杂环佩，又疑双双董许朝瑶京。仰观乃在绝顶上，飞泉百道流琮琤。悬崖倒挂据势要，一气喷薄无留渟。儗以悬布剪不断，比之曳练色倍明。搏跃岂仅水过颡，泻注不异屋建瓴。黄河九曲众流混，银涛一线万驽勍。未若此瀑极峻洁，在山出山无异情。香炉遥隔灵脉共，石磴层折玉花倾。静观欲探源所发，但觉山空树古天容青江生。是时大快意，眼界开拓心神清。山泉何落落，山溜何泠泠。班赋不足儗，陆诗不足赓。划然长啸向幽谷，湖雁答响湫龙醒。寿之图画藏箧笥，要我秃笔相品评。我生已被尘海溺，故山猿鹤寒旧盟。怀崧楼，醉翁亭，欧阳六一李庶子，千秋名胜留公卿。奈何弃之追尘缨，坐令云壑关柴荆。脚靴手版争送迎，名缰利锁相牵萦。清浊不辨渭与泾，轻重不计淄与渑。朝朝听鼓撑公厅，转喉触讳心怦怦。安得山中飞瀑百千道，一洗眼前虚桥之浮名。
风入松·吊秦淮
作者：薛时雨
朝代：清

板桥风景艳当年。花月斗婵娟。画船省识青溪路，惯停桡、丁字帘前。十里香尘不断，而今付与颓垣。莺啼蝶怨晚芳天。何处拾遗钿。杨花飘落浑无主，一团团、乱扑溪烟。应有白头词客，旧愁弹上新弦。
风入松·舟中读汲古阁刻宋词
作者：薛时雨
朝代：清

风骚遗响正词场。兰蕙采幽芳。青衫红袖才人泪，一声声、费尽柔肠。多少英雄儿女，话来情短情长。酒旗影里又斜阳。何处谱宫商。瓜皮艇子春愁重，倚孤篷、閒爇心香。有井能歌艳曲，无波未减清狂。
风入松·里中冒雪开车
作者：薛时雨
朝代：清

天公知我酒怀骄。奇冷逼金貂。行装不带苞苴物，霎时间、满载琼瑶。衰柳重看絮舞，寒林又见花飘。征车缓缓度溪桥。冻合碾难消。生平饱历冰霜味，耸吟肩、白战诗鏖。四面山如群玉，我如遗世佺乔。
鹊桥仙·七夕
作者：薛时雨
朝代：清

经年别绪，经秋聚晤。一夕云軿小住。替他牛女预思量，是那个、银河先渡。娟娟素月，珊珊玉露。注定星期休误。也知判衭在明朝，却自胜、参商两处。
鹧鸪天·江中望九华山
作者：薛时雨
朝代：清

不为看山不挂冠，布帆无恙度云关。匡庐九叠都看遍，九子重看画里山。天澹澹，水漫漫。隔江岚翠袭衣寒。轻舟不住梅根浦，爱向中流数髻鬟。
齐天乐·络纬用白石蟋蟀韵
作者：薛时雨
朝代：清

欧阳吟罢秋声赋，中庭寂无人语。乙乙徐抽，申申不断，豆叶瓜花多处。轻拢薄诉。恰凉月当篝，好风穿杼。彻夜机关，晓来理就甚丝绪。清宵那堪听雨。更凄凄切切，遥应邻杵。去日如棱，离情似织，泪点纵横无数。回文寄与。道天上星期，又逢牛女。谱入相思，井阑啼最苦。
齐天乐·行舟将发同人极道西溪茭芦庵之胜遂棹小舟往游夜载月而归
作者：薛时雨
朝代：清

胜游都道西湖好，清溪别饶幽致。路曲如环，舟轻似弃，十里芦花无际。波光净洗。衬竹翠枫丹，自然明媚。渺渺伊人，溯洄宛在水中沚。名流一觞一咏，碧纱笼好句，游迹曾寄。学士词章，佛龛灯火，都付颓垣荆祀。我来暮矣。趁酒熟莼香，一舟孤系。冷月黄昏，荡吟情欲起。
挽费念慈联
作者：薛次申
朝代：清
体裁：联

忝同谱谊，吊旷世才，痛频年故友飘零，化鹤高翔，两眼秋风泪欲尽；望沧浪亭，过黄歇浦，感往日爱情肫挚，登堂下拜，一樽清酒魂归来。
由土官村之一家村
作者：薛河
朝代：清
体裁：五言律诗

岁暮频驰逐，风光不可论。涸溪犹饮鹿，枯树忽啼猿。斫冻寻前路，炊烟识远村。野梅花乱发，沽酒扣柴门。
读后汉书光武纪
作者：薛河
朝代：清
体裁：七言律诗

图谶分明复姓刘，舂陵佳气望中浮。每逢大敌何尝怯，用治斯民亦欲柔。诸将不教还任职，故人宁肯又封侯。举无过事勤劳甚，偃武修文是远谋。
悼亡
作者：薛珩
朝代：清
体裁：七言绝句

忆往难忘执手期，孤灯背影去年思。泉台若复能相念，细雨斜风独坐时。
南歌子
作者：薛琼
朝代：清

嫩雨消残暑，哀蝉噪夕阳。一夕寒吹扑空廊。剪剪轻罗侥幸、试新凉。竹坞玲珑碧，荷亭缥缈香。水晶为枕玉为床。放下帘钩随意、梦潇湘。
南歌子·慰闺人病起
作者：薛琼
朝代：清

雀舌难消渴，虾须不闭寒。落花风起更尖酸。薄薄罗杉休傍、小阑干。煮药忘寒食，薰香犯禁烟。乍晴门巷卖饧天。检点精神同步、看秋千。
如梦令·梦到故园
作者：薛琼
朝代：清

重过旧时绿野。再启竹西书舍。曲涧冷清清，流水落红轻泻。去也。去也。月挂凄凉台榭。
寒食
作者：薛琼
朝代：清

一样莺花二月天，饧箫声里兴萧然。三旬九食吾家事，不独今朝是禁烟。
小重山·晓过山塘
作者：薛琼
朝代：清

晓风吹我过山塘。山藏烟霭里、影微茫。红阑翠幕白堤长。轻舟动、人在画中行。满路斗芬芳。携筐争早市、卖花忙。家家楼阁试新妆。拈鲜朵、点缀鬓云香。
春光好
作者：薛琼
朝代：清

抛菱镜，罢晨妆。倚南窗。风洒桐花点笔床。彩毫香。梦里曾拈佳句，醒来更费思量。一半模糊思不起，系人肠。
望江南 其一 二首
作者：薛琼
朝代：清
体裁：词

消溽暑，修竹荫轩槛。梅雨水烹茶嫩白，破砻米煮粥香清。调养避荤腥。
望江南·二首
作者：薛琼
朝代：清

消溽暑，修竹荫轩槛。梅雨水烹茶嫩白，破砻米煮粥香清。调养避荤腥。无个事，随意遣闲情。细织麦柴裁画扇，巧镂鹅卵制萤灯。稚子戏相争。
望江南·其二
作者：薛琼
朝代：清
体裁：词

无个事，随意遣闲情。细织麦柴裁画扇，巧镂鹅卵制萤灯。稚子戏相争。
梧桐影
作者：薛琼
朝代：清

月欲斜，风偏冷。秋思邻家分得来，隔墙移过梧桐影。
江城子·乙酉同婶氏游吴门诸山，忆旧昔志慨
作者：薛琼
朝代：清

昔年握别记匆匆。柳阴中。一帆风。两岸青山、相映淡眉峰。往返难忘芳草路，归去也，夕阳红。哪堪今日倚楼东。与谁同。暮云空。怊怅姮娥、独赴广寒宫。梦到家山山更远，寻不出，旧游踪。
沁园春·同芥轩赋
作者：薛琼
朝代：清

利锁名缰，蝇头蜗脚，且自由他。幸瓶中鼠窃，尚馀粟菽，畦边虫食，还剩蔬瓜。随意盘餐，寻常荆布，无愧风流处士家。齐眉案，看鬓霜髭雪，渐老年华。何妨啸傲烟霞。喜到处、倘佯景物赊。且篮舆同眺，青山红树，蓬窗共泛，白露苍葭。出不侵晨，归当抵暮，稍有囊钱便买花。随儿女，各经营耕织，检点桑麻。
浣溪沙
作者：薛琼
朝代：清

拂晓花枝宿露凝。摘来朵朵滴红冰。参差浓淡称瓷瓶。照影流霞浸研水，倚风馀麝散溪藤。助人吟思十分清。
浣溪沙
作者：薛琼
朝代：清

睡思朦胧未易醒。风敲银蒜动帘旌。残花点点堕瓷瓶。揉碧烟中酣蝶梦，软红尘里媚莺声。恼人天气半阴晴。
添字浣溪沙
作者：薛琼
朝代：清

绿遍荼蘼水拍天。销魂桥畔拂轻烟。点点杨花点点泪，思绵绵。画舫载将离恨去，指寒呜咽弄冰弦。待得月斜云渐冷，未成眠。
相见欢·赠吹箫女子
作者：薛琼
朝代：清

花枝灼灼难描。正垂髫。家住绿杨津畔、跨红桥。眉峰秀。莺声溜。试琼箫。最爱猩唇轻破、小樱桃。
蝶恋花
作者：薛琼
朝代：清

纤月穿帘深院静。萧瑟疏桐，搅碎瑶阶影。不禁晚风吹梦醒。枕痕红晕钗重整。香烬画栏还独凭。才喜新凉，又早添秋景。唧唧蛩声吟漏永。银河一片烟光暝。
鹧鸪天
作者：薛琼
朝代：清

五月家园花未疏。葵榴烂漫闲菖蒲。齿拈酸味尝青杏，甲染清香摘紫苏。耽午梦，懒照梳。挨延长日饭工夫。嗔予无过痴儿女，争系新与续命符。
与同人游济南城西憩尚志堂归呈稚璜宫保
作者：薛福保
朝代：清

嬴秦燔诗书，云欲愚黔首。我今抱陈籍，兀兀亦何有。坐窗欲瘦听泉流。涓涓日夜归沧洲。晴光妍暖意忽动，携手城西消百忧。城西之堂谁所考，我公造士歌芹藻。郁然揭出邹鲁心，庶与髦士相雪澡。我惭学古迷津涯，飘摇坐惜去日赊。稍欲茂厥业，故当养其芽。仁人贶我有高意，斯堂洵美其可瑕。竹林幽幽梅未花，泌流诘屈纡卧蛇。朱鱼游空斐而葩，行吟坐笑妍曦斜。一丘一壑吾意得，古意冥冥还独嗟。
九日登千佛山
作者：薛福保
朝代：清

嘉名古云爱，携手蹑巑岏。宁伤廪秋暮，惜此永日欢。斜日在郊坰，晴皋堕轻翰。亭亭华不注，峭茜不可餐。三周吊陈迹，百雉森雄蟠。酌彼在山泉，倚兹千丈磐。摩挲崖上佛，烟雨故不刓。俯窥小洞幽，笑叹黔生寒。不知镜梵夕，省想为盘桓。吾生几两屐，勤可亲烟峦。毋令岁华晏，庶以恣游观。
夜坐书怀示伟度穆庵
作者：薛福保
朝代：清

流泉㶁㶁轩窗隈，窾木屡击镫花摧。起看斗柄惜长夜，跬步佳客如瀛莱。窥编欲友千载士，灵意翻被陈人埋。卷书凝坐自怡适，忧端硉矹未可排。西溪故墟不可到，北堂已见霜鬓皑。曾参于外不一宿，肯以朝市荒南陔。尤嗟仲氏意独悴，一病两见钻冬槐。楚泽燕云各蓬散，书如束笋愁相催。各怀恳恳苦相忆，斐然诸弟孰与裁。径思鼓枻渡江去，松竹及此华年栽。踟蹰既乏卖药业，亦愧农圃能耘培。太行苍翠已满眼，东风吹我西去埃。秦关一入行自脱，长安虽好非吾怀。还须炙輠向稷下，桃梗聊避士偶咍。白鸥浩荡任去住，吾计于此良恢恢。偷闲息鞅暂为乐，登临幸有名池台。隆冬泄阳苦无雪，天心悭绝不可回。忧时活国岂我责，妍暖趁弄城西梅。百年鼎鼎若惊电，烦忧坐使流光隤。好作南烹共呼食，子有三径吾能来。
息鸡图
作者：薛福保
朝代：清

蛰影山樊内，形神两不期。都忘芥距意，岂有稻粱思。画者通微悟，天倪妙独追。己应知晦养，胜似午啼时。
正月五日出游作
作者：薛福保
朝代：清

圣伏神徂千载外，鸾飘凤泊九州间。兼窥儒墨无门户，行尽关山费岁年。尽日登临携旧雨，他乡风物似斜川。玉杯繁露非吾事，炳烛欢游差似贤。
武侯祠堂
作者：薛福保
朝代：清

赤伏余光未肯颓，黄初雄视紫髯雌。一龙中道还寥廓，三马平原脱絷羁。陈迹总随流水逝，空祠独与大名垂。悠悠已是嬴刘后，一羽云霄渺可思。
赠古狂
作者：薛福保
朝代：清

倾盖识君心，霏雪盈君首。肝胆久益炯，芬烈不可垢。缊袍忧苍生，有泪欲盈斗。长啸六合间，忽落三季后。羲皇入梦想，婉娈相唯否。闻人纤毫善，若拜锡圭卣。春意溢座隅，不啻自其口。卓哉元紫芝，堪使薄俗厚。我今请改事，谑侮安可久。惧干鬼神怒，于君亦何有。历落无町畦，猖狂蹈大方。时有蓬之心，咫尺迷所将。隤然得悬解，元珠坠其床。嫉邪素发指，干莫难为刚。低首奉蛾眉，奔命走欲僵。斯人故莫测，通蔽两不常。奈何堕神州，不产文身乡。卓为獉狉杰，鹿豕相翱翔。臃肿与鞅掌，尸祝事庚桑。一被周公服，八尺空昂藏。
赠古狂·其一
作者：薛福保
朝代：清

倾盖识君心，霏雪盈君首。肝胆久益炯，芬烈不可垢。缊袍忧苍生，有泪欲盈斗。长啸六合间，忽落三季后。羲皇入梦想，婉娈相唯否。闻人纤毫善，若拜锡圭卣。春意溢座隅，不啻自其口。卓哉元紫芝，堪使薄俗厚。我今请改事，谑侮安可久。惧干鬼神怒，于君亦何有。
赠古狂·其二
作者：薛福保
朝代：清

历落无町畦，猖狂蹈大方。时有蓬之心，咫尺迷所将。隤然得悬解，元珠坠其床。嫉邪素发指，干莫难为刚。低首奉蛾眉，奔命走欲僵。斯人故莫测，通蔽两不常。奈何堕神州，不产文身乡。卓为獉狉杰，鹿豕相翱翔。臃肿与鞅掌，尸祝事庚桑。一被周公服，八尺空昂藏。
鄂生观察见示即事书怀诗次韵奉和
作者：薛福保
朝代：清

百战归来谤不訾，飘萧雪鬓与霜髭。晚途偶更师刘晏，绝漠犹堪斩郅支。填海移山终不悔，吠声射影岂非痴。中朝垂意苞桑计，龙变云蒸会有期。
挽曾国藩联
作者：薛福成
朝代：清
体裁：联

迈萧曹郭李范韩而上，大勋尤在荐贤，宏奖如公，怅望乾坤一洒泪；窥道德文章经济之全，私淑亦兼亲炙，迂疏似我，追随南北感知音。
薛福成挽友
作者：薛福成
朝代：清
体裁：联

讣音昨到我犹疑，谁信绝世英才，半生忠厚，竟使劳神瘁志，抑郁以终，搔首问青天，痛恨那堪消梦寐；夙愿许多君未了，惟想一身缔造，八口撑持，胡能撒手甘心，急促而逝，断肠盼春树，悲伤不忍向人言。
咏史
作者：薛稻孙
朝代：清

献瑞廷陈九穗禾，骋怀八极驾鼋鼍。才陈角牴鱼龙戏，又唱宏农得宝歌。自在艨艟飞五凤，前行箫鼓拥千驼。时巡合有天书降，玉检金绳代不磨。熊馆谁争《谏猎书》，《豳风》罢进授时图。民心自怨崔成甫，天意终怜郑介夫。构巧神仙愁出入，技精革木解歌呼。江南尔汝歌偏好，长劝君王醉玉壶。冲冠一怒便扬兵，鼓竭秋风马倦鸣。收骨二陵非死所，藏身三窟岂行成。单于自款居延塞，老将宁贪石堡城。不信遐荒真异类，两阶干羽有苗平。
咏史·其一
作者：薛稻孙
朝代：清

献瑞廷陈九穗禾，骋怀八极驾鼋鼍。才陈角牴鱼龙戏，又唱宏农得宝歌。自在艨艟飞五凤，前行箫鼓拥千驼。时巡合有天书降，玉检金绳代不磨。
咏史·其三
作者：薛稻孙
朝代：清

冲冠一怒便扬兵，鼓竭秋风马倦鸣。收骨二陵非死所，藏身三窟岂行成。单于自款居延塞，老将宁贪石堡城。不信遐荒真异类，两阶干羽有苗平。
咏史·其二
作者：薛稻孙
朝代：清

熊馆谁争《谏猎书》，《豳风》罢进授时图。民心自怨崔成甫，天意终怜郑介夫。构巧神仙愁出入，技精革木解歌呼。江南尔汝歌偏好，长劝君王醉玉壶。
春日宿田家
作者：薛稻孙
朝代：清

泥涂岁序剧骎骎，烟火蓬茅养道心。护鸭船围新柳港，放牛人去小桃林。盈前社酒遭田父，短后征衣怪野禽。对此萧然名利淡，一蓑一笠胜朝簪。
台湾竹枝词
作者：薛约
朝代：清

海外偏隅窜夺频，天教归命版图新。澎湖一战如神助，靖海军威震海滨。鹿耳开洋竞挂篷，长年把舵溯空濛。金鸡里妈经由惯，不论东西南北风。番女妖娆善雅音，私欢猫踏递情深。幽窗月色凉如水，每到更阑听嘴琴。客室醇醪劝酌便，香垆作盏漫留连。树头摘得槟榔献，土物须知分外鲜。剪穗舂粮作午炊，家无宿米办临期。清晨村舍丁东响，错认疏钟度水湄。封邱作室架桥通，半截筼筜代土工。潇洒门庭饶逸趣，绝胜画舫可乘风。亲迎沿途鼓乐喧，采幡花轿樯盈门。海疆风俗犹循礼，堪笑中华易结婚。七日旋车谒妇翁，中堂开宴礼偏隆。绝怜竖月供帷榻，款接兼旬不竖丰。演剧迎神远近哗，艳妆处处竞登车。阿郎推挽出门去，指点红尘十里赊。一种纤藤绕树阴，柔条袅袅软难任。盘来纤手争誇示，绝胜闺中缠臂金。积薪煨芋饱晨昏，人说山中傀儡番。果腹不须分甲乙，淳风偏让野人敦。见说果称梨仔拔，一般滋味欲攒眉。番人酷嗜甘如蜜，不数山中鲜荔支。清秋夜月皎如霜，芦笛声声调远飏。一种凄凉吹彻晓，顿令客子断离肠。才过乞巧结缘天，好事头家漫醵钱。海口红灯燃百盏，中元普度又喧阗。山云海气夜霏微，侵晓犹看露未晞。一任三春无雨泽，不敢瓜果少生机。独木为舟两桨划，水沙连里水流斜。山居饶有江湖乐，种得浮田好作家。潮生鱼扈得鱼多，生小江头狎水波。但愿终年风信少，七鲲身里挂鱼蓑。一径浓阴傍舍栽，亭亭森秀胜疏槐。从渠酷暑清凉甚，好作羲皇海峤来。璘斑古篆学红毛，符檄官书走驿骚。盛代同文渐染久，熟番也解习拈毫。播种无烦攈蓘忙，秋成安坐庆仓箱。场工早了清閒甚，便理牛车榨蔗糖。
台湾竹枝词·其一
作者：薛约
朝代：清

海外偏隅窜夺频，天教归命版图新。澎湖一战如神助，靖海军威震海滨。
台湾竹枝词·其七
作者：薛约
朝代：清

亲迎沿途鼓乐喧，采幡花轿樯盈门。海疆风俗犹循礼，堪笑中华易结婚。
台湾竹枝词·其三
作者：薛约
朝代：清

番女妖娆善雅音，私欢猫踏递情深。幽窗月色凉如水，每到更阑听嘴琴。
台湾竹枝词·其九
作者：薛约
朝代：清

演剧迎神远近哗，艳妆处处竞登车。阿郎推挽出门去，指点红尘十里赊。
台湾竹枝词·其二
作者：薛约
朝代：清

鹿耳开洋竞挂篷，长年把舵溯空濛。金鸡里妈经由惯，不论东西南北风。
台湾竹枝词·其二十
作者：薛约
朝代：清

播种无烦攈蓘忙，秋成安坐庆仓箱。场工早了清閒甚，便理牛车榨蔗糖。
台湾竹枝词·其五
作者：薛约
朝代：清

剪穗舂粮作午炊，家无宿米办临期。清晨村舍丁东响，错认疏钟度水湄。
台湾竹枝词·其八
作者：薛约
朝代：清

七日旋车谒妇翁，中堂开宴礼偏隆。绝怜竖月供帷榻，款接兼旬不竖丰。
台湾竹枝词·其六
作者：薛约
朝代：清

封邱作室架桥通，半截筼筜代土工。潇洒门庭饶逸趣，绝胜画舫可乘风。
台湾竹枝词·其十
作者：薛约
朝代：清

一种纤藤绕树阴，柔条袅袅软难任。盘来纤手争誇示，绝胜闺中缠臂金。
台湾竹枝词·其十一
作者：薛约
朝代：清

积薪煨芋饱晨昏，人说山中傀儡番。果腹不须分甲乙，淳风偏让野人敦。
台湾竹枝词·其十七
作者：薛约
朝代：清

潮生鱼扈得鱼多，生小江头狎水波。但愿终年风信少，七鲲身里挂鱼蓑。
台湾竹枝词·其十三
作者：薛约
朝代：清

清秋夜月皎如霜，芦笛声声调远飏。一种凄凉吹彻晓，顿令客子断离肠。
台湾竹枝词·其十九
作者：薛约
朝代：清

璘斑古篆学红毛，符檄官书走驿骚。盛代同文渐染久，熟番也解习拈毫。
台湾竹枝词·其十二
作者：薛约
朝代：清

见说果称梨仔拔，一般滋味欲攒眉。番人酷嗜甘如蜜，不数山中鲜荔支。
台湾竹枝词·其十五
作者：薛约
朝代：清

山云海气夜霏微，侵晓犹看露未晞。一任三春无雨泽，不敢瓜果少生机。
台湾竹枝词·其十八
作者：薛约
朝代：清

一径浓阴傍舍栽，亭亭森秀胜疏槐。从渠酷暑清凉甚，好作羲皇海峤来。
台湾竹枝词·其十六
作者：薛约
朝代：清

独木为舟两桨划，水沙连里水流斜。山居饶有江湖乐，种得浮田好作家。
台湾竹枝词·其十四
作者：薛约
朝代：清

才过乞巧结缘天，好事头家漫醵钱。海口红灯燃百盏，中元普度又喧阗。
台湾竹枝词·其四
作者：薛约
朝代：清

客室醇醪劝酌便，香垆作盏漫留连。树头摘得槟榔献，土物须知分外鲜。
绿牡丹
作者：薛芬
朝代：清

绣毂香车处处传，慈恩寺里发孤妍。竹枝粉艳飘歌席，楚酒光浓发舞筵。青玉案高秦太史，蔚蓝天近汉神仙。可怜一入韩弘第，散作春城柳市烟。
送陈握卿秋闱
作者：薛邦扬
朝代：清

三凤联飞出海东，劈开云路直摩空。纷披五采文章烂，横扫千军气势雄。玉笋班名驰北阙，金花帖字捷南宫。程途此去浑无限，买得轻帆扇好风。
专设诸塔
作者：薛锦堂
朝代：清
体裁：古风

一龛深巷峙突兀，中瘗千年壮士骨。精魂凛凛石莪莪，题额犹存半磨没。当年窟室事何如，尺剑芒寒巧寊鱼。崇朝举国还公子，片刻成功报伍胥。我读龙门刺客传，夜深雨急灯光颤。毛发森动心为惊，就中毕竟公其选。一死壮夫何代无，偏教佳话留句吴。白屋几家邻狗屠，红墙三尺集妖巫。吁嗟乎，泰伯家风顿非旧，骨肉相夷谁执手。至今翻并让王祠，孤堆亭亭永不朽。
回舟次黄天荡
作者：薛锦堂
朝代：清
体裁：七言律诗

凉飙飒飒失寒星，目送征帆渡远汀。古月平分千里白，悬崖横削半江青。握中子孰争先下，弦外音堪隔晚听。多少邻舟齐按拍，只愁依旧作浮萍。
春日偕村人游芙蓉山同酌新酝
作者：薛锦堂
朝代：清
体裁：七言律诗

芙蓉山畔负春暄，挈伴偕游草际温。烂漫千围红杏树，芳菲一桁绿杨村。青骢得得荒郊路，白板斜斜野店门。好访牧童帘挂处，待评明月伴清樽。
春草
作者：薛锦堂
朝代：清
体裁：五言律诗

斗室无嫌陋，当帘草色匀。渐侵三径路，未到十分春。书带围犹细，裙腰染得新。托根幽远地，何处惹红尘。
暮春偕同人游西神山
作者：薛锦堂
朝代：清
体裁：七言律诗

课余偷得一身闲，挈伴同游淡冶山。不煖不寒三月节，有花有柳二泉间。名园到处携吟屐，高阁缘云疑石关。为爱春光无限好，夕阳西下未须还。
薄暮
作者：薛锦堂
朝代：清
体裁：七言律诗

薄暮归来未尽欢，慵将键户倚荒园。灯前欲待王公酒，月下谁敲陶令门。频听寒虫嘶菊径，忽闻征雁过松轩。明晨再约题糕客，重把新诗仔细论。
送杨艺圃之当涂
作者：薛锦堂
朝代：清
体裁：五言律诗

皎皎当窗月，临风怯影侵。秋云三叠曲，夜雨两人心。世路无从间，生涯何处寻。遥怜邻舍女，凄绝捣衣砧。
重九日复偕诸子登惠山再叠前韵
作者：薛锦堂
朝代：清
体裁：七言律诗

随行齿已压同班，选胜林泉石径环。扶杖曲腰难戏马，迎风破帽怕登山。袒肩罗汉原无我，证果菩提尚有闲。咫尺蓬壶游不尽，说经何必度函关。
题管社山杨园同徐孚琯
作者：薛锦堂
朝代：清
体裁：七言律诗

何年卜筑榜崡岈，四望烟波静不哗。峭壁撑空惊鸟雀，疾雷起壑走龙蛇。闲探溪水梁鸿宅，遥指扁舟少伯家。豪杰名园留硕果，短墙犹放碧桃花。
上虞道中
作者：薛镛
朝代：清

邮程络绎尽催诗，即景怀人有所思。绿水禽鱼名士宅，红墙旌旆小姑祠。村围老树多馀荫，春到閒花亦吐姿。铁板铜琶豪兴在，藤笺谁谱女郎词。
丹徒道中
作者：薛镛
朝代：清

四野何空阔，新阴绿可扪。青山排对岸，黄犊下孤村。风定雨初歇，潮归沙有痕。扁舟行缓缓，遮莫暮烟昏。
即事书景州店壁
作者：薛镛
朝代：清

草长平原骏马肥，短长亭畔柳依依。惊花也惜如花貌，怕污云鬟不乱飞。
即目和春舟
作者：薛镛
朝代：清

青山稠叠迓轻舟，一片春潮带雨流。双桨绿波溪曲曲，画眉声里过严州。
山阴道中
作者：薛镛
朝代：清

清浅溪环百雉城，碧琉璃界倍空明。眼真云水光中洗，人自山阴道上行。修竹便娟疑欲笑，乱峰稠叠不知名。鉴湖无恙兰亭在，可许诛茅过一生。
扬州道中
作者：薛镛
朝代：清

万顷晴湖水拍天，隔江山色淡于烟。閒来写遍淮南景，芳草斜阳共一船。
梅兰大放，小欧口占断句，即和其韵
作者：薛镛
朝代：清

正是孤山月满时，美人香草影参差。灵均幽怨逋仙冷，都入骚人醉后诗。
沈仲英春风啜茗图
作者：薛镛
朝代：清

料峭春风二月寒，雨前争取试龙团。清泉涪火储供奉，已过金源七品官。
浙江臬署精忠柏
作者：薛镛
朝代：清

矫矫者质，苍苍者色，风雨不动如山立。狱成三字冤，支并一木失。小朝庭事那可说，树乃如此著奇节。
登北固山绝顶
作者：薛镛
朝代：清

履险不知止，搜奇到碧岑。危峰插天半，怪鸟浴江心。山水终年好，风尘何处侵。攀萝扪石径，夐绝此登临。
舟中无事，为姚丈杂题画扇四首·其一
作者：薛镛
朝代：清

江上层峦耸翠鬟，苏家诗笔米家山。扁舟一棹春风稳，行到扬州第几湾。
舟中无事，为姚丈杂题画扇四首·其三
作者：薛镛
朝代：清

瀑布千寻湿翠鬟，奇风重叠水湾环。篷窗镇日浑无事，写遍江南雨后山。
舟中无事，为姚丈杂题画扇四首·其二
作者：薛镛
朝代：清

老树傍衡门，人家颇不俗。芦荻春风吹，光分山水绿。
舟中无事，为姚丈杂题画扇四首·其二
作者：薛镛
朝代：清

老树傍衡门，人家颇不俗。芦荻春风吹，光分山水绿。江上层峦耸翠鬟，苏家诗笔米家山。扁舟一棹春风稳，行到扬州第几湾。瀑布千寻湿翠鬟，奇风重叠水湾环。篷窗镇日浑无事，写遍江南雨后山。绿树参差一径斜，青山重叠四围遮。板桥流水村何处，隐约深林有几家。
舟中无事，为姚丈杂题画扇四首·其四
作者：薛镛
朝代：清

绿树参差一径斜，青山重叠四围遮。板桥流水村何处，隐约深林有几家。
萧山道中
作者：薛镛
朝代：清

邮亭处处客程催，图画天然一路开。风定浪花缘橹上，雨馀山翠压舟来。桑麻此地安耕作，鼙鼓中原慨将才。无数峰峦环雉堞，雄城旧是越王台。
调王雨卿
作者：薛镛
朝代：清

鄂君绣被覆鸳鸯，话到分飞欲断肠。江水不知人意恼，故催双桨下钱塘。
车中无事辄得小诗，宿店后即书于壁
作者：薛镛
朝代：清

茅屋三间古道旁，小姑质朴亦端庄。隔溪眉样青如许，携镜临流理晓妆。高烧绛蜡夜窗虚，客路平安报故居。写罢八行交驿卒，家书飞递等官书。叠嶂层峦石径斜，涧溪清浅醮红霞。风尘莫谓无佳境，一路幽香扑枣花。短衣匹马气纵横，无数青山管送迎。独立金鳌一昂首，此行端不负生平。纵横上下孰通才，放眼真教尽八垓。莫怪狂生小天下，此身曾上岱宗来。
车中无事辄得小诗，宿店后即书于壁·其一
作者：薛镛
朝代：清

茅屋三间古道旁，小姑质朴亦端庄。隔溪眉样青如许，携镜临流理晓妆。
车中无事辄得小诗，宿店后即书于壁·其三
作者：薛镛
朝代：清

叠嶂层峦石径斜，涧溪清浅醮红霞。风尘莫谓无佳境，一路幽香扑枣花。
车中无事辄得小诗，宿店后即书于壁·其二
作者：薛镛
朝代：清

高烧绛蜡夜窗虚，客路平安报故居。写罢八行交驿卒，家书飞递等官书。
车中无事辄得小诗，宿店后即书于壁·其五
作者：薛镛
朝代：清

纵横上下孰通才，放眼真教尽八垓。莫怪狂生小天下，此身曾上岱宗来。
车中无事辄得小诗，宿店后即书于壁·其四
作者：薛镛
朝代：清

短衣匹马气纵横，无数青山管送迎。独立金鳌一昂首，此行端不负生平。
题牡丹画扇贻玉梅
作者：薛镛
朝代：清

费他画手买焉支，写出清平绝妙词。学士惊才妃子艳，风流都付念奴知。
东山逢徐灵胎
作者：薛雪
朝代：清

相值东峰下，相看鬓欲霜。年华共流转，意气独飞扬。四座惊瞻顾，连城且蕴藏。如余空说剑，无路扫欃枪。
寄杜太史云川
作者：薛雪
朝代：清

美人芳草思飘然，分水新城两谪仙。今日《风》《骚》谁继绝，江南犹有杜云川。抛残别泪《阳关曲》，酸尽闲心《子夜歌》。莫向乌丝阑上写，隔江烟火断肠多。
寄杜太史云川·其一
作者：薛雪
朝代：清

美人芳草思飘然，分水新城两谪仙。今日《风》《骚》谁继绝，江南犹有杜云川。
寄杜太史云川·其二
作者：薛雪
朝代：清

抛残别泪《阳关曲》，酸尽闲心《子夜歌》。莫向乌丝阑上写，隔江烟火断肠多。
寒食日
作者：薛雪
朝代：清

春风吹我秣陵城，江柳江花照眼明。人共家山千里月，梦回孤馆一声莺。黏天好事迷芳草，尽日微吟数落英。去住两端判不得，又逢寒食倍关情。
游乳泉洞入石云复登莲华岩至白云洞
作者：薛雪
朝代：清

渴掬乳泉饮，坐听山禽弄。再憩复再登，渐失同游众。风来老树香，云起危峦动。攀缘绝人境，回头谢尘梦。仙人不可即，玄鹤何年控。落日淡寒烟，茫茫堪一恸。摄衣下层冈，白云封古洞。
过先师分湖故宅又至横山别墅
作者：薛雪
朝代：清

一日孤怀两世情，横山分水各心惊。文章先后仍声价，涕泪沧江竟死生。巷冷何人还驻马，柳荒无主断鸣莺。居人指点冈头地，午梦春深草色平。
垂虹道中
作者：薛龙光
朝代：清

夕阳紫霭浓，万顷浸秋容。帆出渚中渚，云归峰上峰。鲈乡老自好，橘社逝相从。几两人生屐，休辜六尺筇。
野泊
作者：薛龙光
朝代：清

日落烟苍茫，停舟傍野渡。繁星湿春江，残镫隐孤戍。梦破柔橹声，寒宵自来去。
挽钱烈妇
作者：薜寀
朝代：清
体裁：五言律诗

列阵貔貅壮，金笳早渡关。黄云吞白昼，碧水葬红颜。杜若遗香佩，江蓠想翠鬟。伤神荀奉倩，时见泪痕斑。
挽张之洞联
作者：薜树屏
朝代：清
体裁：联

才踰管乐，德比伊周，学术贯古今，方期鹤算添筹，我辈常沾化雨；一代伟人，三朝元老，仁声溢中外，何意麟经绝笔，后来孰继英风。
秋江晚泊
作者：虔礼宝
朝代：清

极浦青苍湿未收，晚风吹槛更悠悠。半村黄叶斜阳里，一片闲云古渡头。清景可怜皆入画，孤心易感不关秋。水天无事容高卧，此意萧然便十洲。
自题容我山房
作者：虔礼宝
朝代：清

大千世界应容我，五十残年老渐真。解得须弥同芥子，一间茅屋四时春。退思祇愿身无过，守分方知乐有余。酿酒先栽三径菊，看山更拥一床书。
自题容我山房·其一
作者：虔礼宝
朝代：清

大千世界应容我，五十残年老渐真。解得须弥同芥子，一间茅屋四时春。
自题容我山房·其二
作者：虔礼宝
朝代：清

退思祇愿身无过，守分方知乐有余。酿酒先栽三径菊，看山更拥一床书。
点绛唇·见《词综》、《词雅》
作者：虞兆淑
朝代：清

梅绽芳菲，垂杨烟外低金缕。韶华小住，生怕廉纤雨。绣户凄凉，蝴蝶双飞去。愁如许。梦魂无据，还在秋千路。
双山双烈辞
作者：虞兆清
朝代：清
体裁：古风

杨生再拜前致辞，示我双山双烈诗。忆昔黄巾起关陇，长蛇封豕连巴夔。綦虽弹丸寇亦至，脍肝吮血街横尸。二母坚贞志不辱，双山洞壑相扶携。挺戈大索那容避，弱命遂与刀锯随。奋舌骂贼激贼怒，白璧宁碎不可缁。迄今承平岁已久，追维往事摧心脾。请公一言重九鼎，泉垆光贲无穷期。我闻此语兴感慨，培娄松柏池蛟螭。秦城百二连楚蜀，高墉坚垒多降旗。播州蕞尔介蛮僰，磊砢节义偏呈奇。天地正气秉赋均，缨鞶何必殊须眉。夏侯截鼻王断臂，况乃生死须臾时。同时罗陈二幼女，溺波触柱甘如饴。未若一门出双烈，冰玉相映存纲维。我作歌，众莫悲。双山高嵯哦，万古名长垂。生其留此作琬琰，永兴疏传邯郸碑。
忠州迎春词·其一
作者：虞兆清
朝代：清
体裁：七言绝句

青旗簇队晓衙开，万众欢迎新守来。尽说今年春最好，治平蚤放数枝梅。
忠州迎春词·其三
作者：虞兆清
朝代：清
体裁：七言绝句

修文门外毳㫋铺，素帐红緌色丽都。蛮榼提来争劝酒，引藤香味胜屠苏。
忠州迎春词·其二
作者：虞兆清
朝代：清
体裁：七言绝句

仙子兰香佛柳枝，采莲舟亦载蛾眉。裁来蜀锦皆新样，何必巴童逊越姬。
綦江迎春词·其一
作者：虞兆清
朝代：清
体裁：七言绝句

牂牁按舞夜郎讴，亦有勾芒伴土牛。借得四街罗绮遍，不妨妆饰象渝州。
綦江迎春词·其三
作者：虞兆清
朝代：清
体裁：七言绝句

擎来甸榼自南黔，鹿胛初炰兔首燖。辛苦鹾商勤酌醴，销伊富义几斤盐。
綦江迎春词·其二
作者：虞兆清
朝代：清
体裁：七言绝句

元宫棹楔石巍峨，征播曾经刘綎过。綵队缤纷殊自笑，可同当日羽幢多。
蟂矶孙夫人庙
作者：虞兆清
朝代：清
体裁：七言律诗

孤盘峭磴俯寒空，帝耦神灵缥缈中。岂有河山延汉鼎，尚留刀剑表吴宫。三分城阙金陵月，百转帆樯鄂渚风。断碣摩挲寻轶事，欲将信史续江东。
过涪州
作者：虞兆清
朝代：清
体裁：七言律诗

才经内相忧谗地，又见伊川钩党年。天地无私容放逐，山川有幸遘才贤。黔江南映牂牁月，僰道西浮越巂烟。犹有物华堪纪异，海棠香足荔枝鲜。
龙角溪吊王阁部墓
作者：虞兆清
朝代：清
体裁：五言律诗

上将新推毂，残黎旧沸汤。力难支大厦，躬合瘁危疆。桐爵圭空析，松庄径久荒。巴渝遗老尽，谁与发幽光。
冬雷
作者：虞兆滏
朝代：清
体裁：古风

入腊已旬日，喜见煖气浮。土润水蒸溽，蛰蛇启户游。叆然沈云合，飞电光四流。靊霳奋神武，匉訇散郁幽。阴阳日回薄，大化难推求。斤斤推谶纬，陋彼甘石俦。
望岱宗
作者：虞兆滏
朝代：清
体裁：七言律诗

嵯峨特立势无伦，作镇东方自古尊。桃峪春阴蒸雨脚，莲峰翠泻动云根。金泥玉检凭谁觅，宋嶂唐碑可尚存。一十八盘凌绝顶，便应呼吸到天门。
湘中曲
作者：虞景星
朝代：清

风起黄陵庙下秋，断猿声里系孤舟。云鬟雾鬓知何处，竹色娟娟月影流。
班婕好
作者：虞景星
朝代：清

翻因弃置久，转念宠恩偏。灯暗增成夜，花飞长信年。秋风有时歇，团扇岂常捐。独惜罗衣色，尘生不再鲜。
臣满
作者：虞汝钧
朝代：清
体裁：联

臣门车马登龙日；满屋图书伏蠹年。
不寐
作者：虞金铭
朝代：清

遥夜不成寐，拥衾愁自生。更堪竹外雨，添作打窗声。
秋夜对雨
作者：虞铨业
朝代：清
体裁：五言律诗

不奈窗前雨，萧萧作素秋。寒虫惊断梦，衰柳滴空愁。更析传村市，悲风过戍楼。终宵坚抱膝，檐雀已啁啾。
舟中晚眺
作者：虞铨业
朝代：清
体裁：古风

日色淡秋容，余光射舴艋。轻帆逐片云，搅乱澄空影。岸草驻颓阳，晴霞散幽岭。回首数归鸦，萧瑟西风冷。
舟夜不寐
作者：虞铨业
朝代：清
体裁：五言律诗

太息飘蓬迹，年年逐浪游。寒风摧落叶，残月伴孤舟。犬吠荒村火，虫鸣古渡秋。一腔愁绝意，欹枕过沙洲。
宿城郊南禅寺
作者：虞铭
朝代：清
体裁：五言律诗

古刹何年建，悠然一径斜。寺前松似盖，塔顶草如叉。微雨才新霁，奇云幻暮霞。深耽禅悦乐，趺坐思无邪。
杨柳枝辞
作者：虞黄昊
朝代：清

杨花如雪扑征衣，马上征夫苦忆归。曾向曲中回首望，而今真在路旁飞。
咏史
作者：蜀乔
朝代：清

花尽春阑闭草庐，从容论古寸阴馀。汉朝兴废凭三杰，楚国存亡出二胥。有客逃名身似叶，何人弹铗食无鱼。安贫老衲忘年月，一枕松风梦亦虚。
孟夏关中咏
作者：行刚
朝代：清

百结鹑衣倒挂肩，饥来吃饭倦时眠。蒲团稳坐浑忘世，一任尘中岁月迁。
送王贺堂之海州
作者：行吉
朝代：清

别离时候熟黄梅，岑寂山楼永昼开。莫谓海滨孤讲席，须知草莽有奇才。春残风雨田横岛，日落波涛韩信台。想见悲歌兼吊古，扁舟维处独徘徊。
春日送希公上人
作者：行宏
朝代：清

浮玉同分榻，临风思不群。我怀无可赠，只有半山云。寒雁横春雾，江梅老夕曛。杖藜回首处，何日更论文。
喜仙裳先生过访
作者：行定
朝代：清

柴门常自掩，有客叩方开。因得支公语，遥知叔度来。风高披竟日，情洽竟忘杯。独愧东林远，相携去复回。
壶中天·圭旨摘珠
作者：行悦
朝代：清
体裁：词

燕市晴窗，没思量、閒看丹家传诀。夹脊双关，有一路、直到蓬莱宫阙。取坎填离，还精补脑，不老真奇绝。灵台极乐，婴儿火枣如血。此事黄面当年，仙人多种，曾见楞严说。万劫饶君，谈笑过、性命有何交涉。到底元神，那椿起灭，公案何曾结。还来旧路，回头多少心怯。
村院秋居
作者：行悦
朝代：清

鸡犬不时闻，村深俗亦淳。道情亲易久，乡语译方真。田坂斜阳淡，枫林秋色贫。因恩在庐岳，冰雪早侵人。
谢池春·书怀
作者：行悦
朝代：清
体裁：词

剩水残山，且阁冲烟横棹。傍归云、春林斜照。丝纶千尺，久无心理钓。酣眠去、波沉鱼杳。当头明月，感谢老天真好。碧无际、颇舒襟抱。百千閒续，付一声长啸。总生平、向人难告。
径峰天慧山居诗和元栯堂禅师韵
作者：行日
朝代：清
体裁：七言律诗

不谭尘世有炎凉，静坐龙山绝校量。石室云生浑似玉，地炉火煖灼然香。閒吟乍啸风敲竹，高卧谁吁露结霜。幽鸟数声刚逗巧，绿萝窗上艳清阳。
宿焦山绿雪庵
作者：行泰
朝代：清

朝朝江北望江南，欲解愁怀复一探。夜静钟声沈竹榻，月明禅语出萝龛。
局老贻诗次韵
作者：行深
朝代：清
体裁：五言律诗

世路多岐折，劳生未有涯。喜君来竹户，同我饭松花。昼静忘谈麈，溪喧过钓槎。閒身游物外，烟树望中斜。
村居
作者：行深
朝代：清
体裁：七言律诗

不住山居与水居，閒栖树下即吾庐。穷陬地远人烟静，好梦宵回月影虚。破俗携锄栽剩菊，试閒烧烛读焚书。从他晦朔频更序，自叹年来与俗疏。
访沈补石不遇
作者：行深
朝代：清
体裁：七言律诗

野色晴开天气和，双溪溪水碧于罗。诗同白也还耽酒，书继羲之可换鹅。四海交游名下士，半生磊落市中歌。寻君正欲论心素，芳草衡门空我过。
三师石塔
作者：行溗
朝代：清

潭北湘南六百年，只图无缝塔中圆。祖翁血脉今何在，老树乌啼月满天。
同臞庵居士过董公祠访邓孝威
作者：行溗
朝代：清

一杖出萧寺，荒祠比邓林。楼高云影近，井久石痕深。掩卷生禅悦，焚香静客心。我来同孝穆，户外听微吟。
枯干开梅
作者：行溗
朝代：清

谁种窗前腊月梅，霜姿铁干一枝开。百花与我无交涉，独许寒香到枕来。
琼花观
作者：行溗
朝代：清

曾是随炀驻跸来，琼花何处观犹开。昔年古径生芳草，此日残碑长绿苔。寂寞笙歌游客少，凄凉风月为谁哀。蕃釐一去无消息，惟有閒禽噪石台。
夜泊话旧
作者：行演
朝代：清

曳衲西风古渡寒，一帆落日问惊湍。不愁暝色横天外，为有钟声出树端。相得自忘村野僻，频来转觉道情宽。当年禅学同烟水，更向镫前叙夙欢。
平山堂
作者：行照
朝代：清

广陵山阁好跻攀，放眼乾坤夕照閒。十里松涛传石磬，万重云树接江关。雷塘尚积千秋恨，法海旋偷半日閒。幸得有人同此意，五泉亭上竟忘还。
梵阁
作者：行照
朝代：清

凭虚梵阁倚晴空，无限伤心一望中。六代繁华浑已尽，塞鸿犹叫五更风。
偕指月云岸一晓访顾茂伦
作者：行荃
朝代：清

云水才栖息，南林复送行。只因尔我意，互作主宾情。远树迎风冷，虚舟载月明。已知寻梦趣，渡口暮烟横。
登金山作
作者：行荦
朝代：清

海门曙色射东溟，晴日和烟染翠屏。山势平分双练白，天光倒浴一螺青。塔含舍利云俱活，窟近蛟龙水亦腥。笑指老僧乘舸惯，怒涛深处汲中泠。
过海粟庵访学文和尚
作者：行荦
朝代：清

扁舟乍过小桥东，得得精庐问远公。春院鹤归松桧老，晓堂龙出水云空。沾衣细湿花朝雨，渡海虚传飓母风。准拟狂澜深处去，行装检点日初红。
挽元植居士
作者：行遍
朝代：清

知己非难遇，钟期后有谁。至人元不死，大造总无私。秋雨竹痕重，凉飔月魄移。诔词空自发，三哭欲何为。
过优昙禅院
作者：行鉴
朝代：清

为访优昙遗迹来，碑残零落杂莓苔。三春腊月犹多积，二月梅花尚未开。绀殿虽经新匠斧，老松还是昔人栽。祖师面目依然在，了了分明不用猜。
挽彭玉麟联
作者：衡子明
朝代：清
体裁：联

仰公昭代伟人，辞爵禄、历艰危，秀才任天下，忧乐后先，薪传远绍；许我故家子弟，重旧交、联世好，宰相处山中，衡庐比结，謦欬常亲。
养寿园联
作者：袁世凯
朝代：清
体裁：联

可以养性消疴，还年驻色；爰有嘉禾美卉，垂水蒙华。
养寿园联
作者：袁世凯
朝代：清
体裁：联

君恩彀向渔樵说；身世无如屠钓宽。
养寿园联
作者：袁世凯
朝代：清
体裁：联

心似南湖常淡定；身依北斗最高寒。
养寿园联
作者：袁世凯
朝代：清
体裁：联

虚室千弓皆悟境；明漪一曲是恩波。
养寿园联
作者：袁世凯
朝代：清
体裁：联

逃名渔父蒙恩泽；退步神仙在俊雄。
养寿园联
作者：袁世凯
朝代：清
体裁：联

鸟声和悦钧天乐；棋子纵横百练兵。
和子希塾师游园韵
作者：袁世凯
朝代：清

老去诗篇手自删，兴来扶病强登山。一池花雨鱼情乐，满院松风鹤梦闲。玉宇新词忆天上，春盘乡味采田间。魏公北第奚堪比，却喜家园早放还。
和景泉塾师游园韵
作者：袁世凯
朝代：清

池上吟成一倚栏，老梅晴雪不知寒。年来了却和羹事，自向山厨捡食单。
和王介艇中丞游园原韵
作者：袁世凯
朝代：清

乍赋归来句，林栖旧雨存。卅年醒尘梦，半亩辟荒园。雕倦青云路，鱼浮绿水源。漳洹犹觉浅，何处问江村。
咏怀诗
作者：袁世凯
朝代：清

人生在世如乱麻，谁为圣贤谁奸邪？霜雪临头凋蒲柳，风云满地起龙蛇。治丝乱者一刀斩，所志成时万口夸。郁郁壮怀无人识，侧身天地长咨嗟。不爱金钱不爱名，大权在手世人钦。千古英雄曹孟德，百年毁誉太史公。风云际会终有日，是非黑白不能明。长歌咏志登高阁，万里江山眼底横。
咏怀诗·其一
作者：袁世凯
朝代：清

人生在世如乱麻，谁为圣贤谁奸邪？霜雪临头凋蒲柳，风云满地起龙蛇。治丝乱者一刀斩，所志成时万口夸。郁郁壮怀无人识，侧身天地长咨嗟。
咏怀诗·其二
作者：袁世凯
朝代：清

不爱金钱不爱名，大权在手世人钦。千古英雄曹孟德，百年毁誉太史公。风云际会终有日，是非黑白不能明。长歌咏志登高阁，万里江山眼底横。
咏海棠二首
作者：袁世凯
朝代：清

海棠带雨湿红妆，乞护重阴昼正长。蛱蝶不知花欲睡，飞来飞去闹春光。垂丝几树拂池塘，夹岸红云绚夕阳。番信风来惊睡梦，落花飞向水中央。
咏海棠二首·其一
作者：袁世凯
朝代：清

海棠带雨湿红妆，乞护重阴昼正长。蛱蝶不知花欲睡，飞来飞去闹春光。
咏海棠二首·其二
作者：袁世凯
朝代：清

垂丝几树拂池塘，夹岸红云绚夕阳。番信风来惊睡梦，落花飞向水中央。
啸竹精舍
作者：袁世凯
朝代：清

烹茶檐下坐，竹影压精庐。不去窗前草，非关乐读书。
天津李鸿章祠堂联
作者：袁世凯
朝代：清
体裁：联

受知蚤岁，代将中年，一生低首拜汾阳，敢诩临淮壁垒；世变方殷，斯人不作，万古大名配诸葛，长留丞相祠堂。
孙登啸台联
作者：袁世凯
朝代：清
体裁：联

运济昌期，应不容先生长啸；闻犹未起，却常留终古高台。
寄陈筱石制军二首
作者：袁世凯
朝代：清

武卫同袍忆十年，光阴变幻若云烟。敏中早已推留守，彦博真堪代镇边。笑我驱车循覆辙，愿公决策着先鞭。传闻凤阁方虚席，那许西湖理钓船。北门锁钥寄良臣，沧海无波万国宾。湘鄂山川讴未已，幽燕壁垒喜从新。鸣春一鹗方求侣，点水群蜂漫趁人。旭日悬空光宇宙，劝君且莫爱鲈莼。
寄陈筱石制军二首·其一
作者：袁世凯
朝代：清

武卫同袍忆十年，光阴变幻若云烟。敏中早已推留守，彦博真堪代镇边。笑我驱车循覆辙，愿公决策着先鞭。传闻凤阁方虚席，那许西湖理钓船。
寄陈筱石制军二首·其二
作者：袁世凯
朝代：清

北门锁钥寄良臣，沧海无波万国宾。湘鄂山川讴未已，幽燕壁垒喜从新。鸣春一鹗方求侣，点水群蜂漫趁人。旭日悬空光宇宙，劝君且莫爱鲈莼。
小艇联
作者：袁世凯
朝代：清
体裁：联

此处有濠濮间想；望之若神仙中人。
忆庚子旧事
作者：袁世凯
朝代：清

八方烽举古来无，稚子操刀建远谟。惭对齐疆披枳棘，还临燕水补桑榆。奔鲸风起惊魂梦，归马云屯感画图。海不扬波天地肃，共瞻日月耀康衢。
怀古
作者：袁世凯
朝代：清

我今独上雨花台，万古英雄付劫灰。谓是孙策破刘处，相传梅锅屯兵来。大江滚滚向东去，寸心郁郁何时开。只等毛羽一丰满，飞下九天拯鸿哀。
感事
作者：袁世凯
朝代：清

眼前龙虎斗不了，杀气直上干云霄。我欲向天张巨口，一口吞尽胡天骄。
挽张百熙联
作者：袁世凯
朝代：清
体裁：联

盛德当厚酬，胡公不登上寿；忠诚本至性，并世能见几人。
挽潘子寅联
作者：袁世凯
朝代：清
体裁：联

吾子已矣，同胞奈何，可怜志士轻身，竟化怒涛飞大海；诸君勉之，匹夫有责，愿结国民团体，共扶义橹挽狂澜。
挽王闿运联
作者：袁世凯
朝代：清
体裁：联

司马笔精堪接轨；公羊墨守更传经。
挽郑汝成联
作者：袁世凯
朝代：清
体裁：联

沪海竟见岑彭，衔悲千古；苍天再生申甫，佐治四方。
挽马玉昆联
作者：袁世凯
朝代：清
体裁：联

威扬中土，名震强邻，百战著勋劳，并世幸联袍泽谊；帝失虎臣，人思骁将，六年同涕泗，高歌忍听鼓鼙声。
春日饮养寿园
作者：袁世凯
朝代：清

背郭园成别有天，盘飧尊酒共群贤。移山绕岸遮苔径，汲水盈池放钓船。满院莳花媚风日，十年树木拂云烟。劝君莫负春光好，带醉楼头抱月眠。
春雪
作者：袁世凯
朝代：清

连天雨雪玉兰开，琼树瑶林掩翠苔。数点飞鸿迷处所，一行猎马疾归来。袁安踪迹流风渺，裴度心期忍事灰。二月春寒花信晚，且随野鹤去寻梅。
晚阴看月
作者：袁世凯
朝代：清

棹艇捞明月，逃蟾沉水底。搔头欲问天，月隐烟云里。
次史济道、权静泉〈月下游养寿园联句上容庵师}韵
作者：袁世凯
朝代：清

曾来此地作劳人，满目林泉气象新。墙外太行横若障，门前洹水喜为邻。风烟万里苍茫绕，波浪千层激荡频。寄语长安诸旧侣，素衣早浣帝京尘。
次张馨庵都转赋怀见示韵
作者：袁世凯
朝代：清

人生难得到仙洲，咫尺桃源任我求。白首论交思鲍叔，赤松未遇愧留侯。远天风雨三春老，大地江河几派流。日暮浮云君莫问，愿闻强饭似初不？
清明偕叔兄游养寿园
作者：袁世凯
朝代：清

昆季偕游养寿园，清明雪尽草粗蕃。苍松绕屋添春色，绿柳垂池破钓痕。画舫疑通桃叶渡，酒家仍在杏花村。莺歌燕语无心听，笑把埙篪对坐喧。
病足
作者：袁世凯
朝代：清

采药入名山，愧余非健步。良医不可求，莫使庸夫误。行人跛而登，曾惹齐宫笑。扶病乐观鱼，渔翁莫相诮。
病足·其一
作者：袁世凯
朝代：清

采药入名山，愧余非健步。良医不可求，莫使庸夫误。
病足·其二
作者：袁世凯
朝代：清

行人跛而登，曾惹齐宫笑。扶病乐观鱼，渔翁莫相诮。
登楼
作者：袁世凯
朝代：清

楼小能容膝，檐高老树齐。开轩平北斗，翻觉太行低。
自题渔舟写真二首
作者：袁世凯
朝代：清

身世萧然百不愁，烟蓑雨笠一渔舟。钓丝终日牵红蓼，好友同盟只白鸥。投饵我非关得失，吞钩鱼却有恩仇。回头多少中原事，老子掀须一笑休。百年心事总悠悠，壮志当时苦未酬。野老胸中负兵甲，钓翁眼底小王侯。思量天下无磐石，叹息神州变缺瓯。散发天涯从此去，烟蓑雨笠一渔舟。
自题渔舟写真二首·其一
作者：袁世凯
朝代：清

身世萧然百不愁，烟蓑雨笠一渔舟。钓丝终日牵红蓼，好友同盟只白鸥。投饵我非关得失，吞钩鱼却有恩仇。回头多少中原事，老子掀须一笑休。
自题渔舟写真二首·其二
作者：袁世凯
朝代：清

百年心事总悠悠，壮志当时苦未酬。野老胸中负兵甲，钓翁眼底小王侯。思量天下无磐石，叹息神州变缺瓯。散发天涯从此去，烟蓑雨笠一渔舟。
落花
作者：袁世凯
朝代：清

落花窗外舞，疑是雪飞时。刚欲呼童扫，风来去不知。
谦益堂自题联
作者：袁世凯
朝代：清
体裁：联

圣明报答期儿辈；风月婆娑让老夫。
贺梁涧泉寿联
作者：袁世凯
朝代：清
体裁：联

白沙诗思同康节；玉局文章继老泉。
贺段有恒寿联
作者：袁世凯
朝代：清
体裁：联

老人星象辉南极；贤子旌旗镇上游。
赠妓商英联
作者：袁世凯
朝代：清
体裁：联

商妇飘零，一曲琵琶知己少；英雄落魄，百年岁月感怀多。
雨后游园
作者：袁世凯
朝代：清

昨夜听春雨，披蓑踏翠苔。人来花已谢，借问为谁开？
秋日楼居
作者：袁九昵
朝代：清

高楼一骋望，秋林何冥冥。金飙飒然来，拂拂吹轩楹。严霜凋蕙草，竹根莎鸡鸣。落日凄以黄，照此朱槿荣。房栊郁窈窕，芳树纷葱菁。低枝触锦瑟，泠然激清声。境寂意自惬，虑淡心寡营。因悟静者远，而多遗世情。
与汗朱言别
作者：袁佑
朝代：清

思乡当十月，归马带霜寒。野馆同相忆，河流各自看。著书应闭户，阅世好加餐。暂坐休辞醉，离亭柿叶丹。
九日登旧城用曹秋岳侍郎韵
作者：袁佑
朝代：清

归路乡心折大刀，还从此地醉葡萄。云深野壑鱼龙寂，风急空林鹳鹤高。僧阁双扉连土垒，人家十里馈山醪。纫兰忽漫思公子，落帽溪前自读《骚》。
凌玉去燕游晋归以诗见赠赋此奉酬
作者：袁佑
朝代：清

残菊重阳一醉回，虞卿飘泊正堪哀。入春诗梦池中草，落日书传垄上梅。绿野依然游子去，青山无恙故人来。五云北望天高外，知是黄金郭隗台。
凌玉又有远行得书念之
作者：袁佑
朝代：清

我亦求田舍，君仍滞道涂。盛名多坎壈，野馆半榛芜。赋稳新诗句，愁深旧酒垆。一年才一见，岁月望中徂。
初春登北阁送张潜庵游临潼
作者：袁佑
朝代：清

暂对河桥酒，春城柳色新。萧条廉吏后，飘泊远游人。挂棹方辞越，驱车又向秦。故园同逆旅，回首欲沾巾。汝有探奇癖，西来兴自赊。人情随道路，春色著莺花。韦曲多诗侣，新丰半酒家。朝朝逢折柳，忍住在天涯。归程应不远，想在麦花秋。客路枌榆社，家园杜若洲。晓风吹梦蝶，春树听鸣鸠。酒伴君能访，终南有醉侯。
初春登北阁送张潜庵游临潼·其一
作者：袁佑
朝代：清

暂对河桥酒，春城柳色新。萧条廉吏后，飘泊远游人。挂棹方辞越，驱车又向秦。故园同逆旅，回首欲沾巾。
初春登北阁送张潜庵游临潼·其三
作者：袁佑
朝代：清

归程应不远，想在麦花秋。客路枌榆社，家园杜若洲。晓风吹梦蝶，春树听鸣鸠。酒伴君能访，终南有醉侯。
初春登北阁送张潜庵游临潼·其二
作者：袁佑
朝代：清

汝有探奇癖，西来兴自赊。人情随道路，春色著莺花。韦曲多诗侣，新丰半酒家。朝朝逢折柳，忍住在天涯。
别同学诸君
作者：袁佑
朝代：清

依依花下酒，忽复泣沾巾。久客怀乡土，将归恋故人。雪霜千里道，贫贱一生身。此去黄河岸，愁看旧钓纶。
寄赠孙徵君
作者：袁佑
朝代：清

游鱼有殊趣，鸣鸟有殊音。群士纷逐名，先生独见心。志匪慕巢由，而乃终山林。我欲往从之，山水何高深。
抵舍
作者：袁佑
朝代：清

摇落悲秋暮，空山又掩扉。虚名知己在，盛世壮心违。九月茱萸酒，十年萝薜衣。愁颜难自解，不为羡轻肥。
早发七里河
作者：袁佑
朝代：清

慈亲望子至，行役敢蹉跎。晓色千家树，秋声七里河。乱萤随月度，高雁傍星过。几处丹山里，如闻白石歌。
春日游水月庵
作者：袁佑
朝代：清

溪桥晴日好，渡水问珠林。晓树浮烟出，春城带雪阴。鸥惊游子梦，花发定僧心。命仆携农具，闲听扣角吟。
月下怀友
作者：袁佑
朝代：清

亭虚偏受月，来往独思君。晚饭饥仍懒，秋砧远更闻。寡营常采药，多病久离群。不有桓谭出，谁能识子云。
月夜游秋水桥岸
作者：袁佑
朝代：清

藕花短短苇花齐，渔艇秋烟草阁西。出寺溪云随意远，过桥山月趁人低。与谁相对惟孤鹤，何处寻僧信杖藜。砧杵不闻千户静，萧萧城阙夜乌啼。
棠棣坡
作者：袁佑
朝代：清

野树无边阔，萧萧一径穿。石丛留虎迹，沙外见人烟。鱼贩三家市，鸿飞八月天。老农闲剥枣，迟客汲山泉。
济南杂兴
作者：袁佑
朝代：清

山势平临近水亭，白鸥白鹭满沙汀。柳条待雨仍含冻，麦意违春未放青。冀北九方能识马，济南一老自传经。夜来风起连城响，伏枕关心不可听。
玉阶怨
作者：袁佑
朝代：清

玉阶无人行，徘徊玉阶侧。皎皎明月辉，照见妾颜色。
病中与诸友
作者：袁佑
朝代：清

病至真无谓，忧来不可名。花飞春日色，雁带故园声。卜筑同巢父，寻仙得广成。何当驱二竖，好向泰山行。
秋日杂兴
作者：袁佑
朝代：清

枣边柳边木耳生，稻粳畦外小船行。量晴野老方愁雨，多少荒陂不可耕。
秋霁和崔玉阶太史韵
作者：袁佑
朝代：清

积雨今方歇，晴开九月秋。星光明水岸，树影挂山楼。尚作他乡客，依然昨夜愁。西南多战伐，何处不关忧。
秋霁漫兴
作者：袁佑
朝代：清

登楼开霁色，远近一蝉鸣。湿竹含云气，晴梧作雨声。诗从忧旱废，病自入秋轻。闲读巢由传，斯人已市名。
行城南鱼窝道中
作者：袁佑
朝代：清

渡河村落少，南北讶晨星。鸽怖依禅树，鸥闲宿野亭。寒梅深破腊，冻柳远含青。浩荡知春近，农歌渐可听。
行旧城道中
作者：袁佑
朝代：清

故人垂钓处，踏雨问前期。黄叶三秋路，苍烟五礼碑。闲云同客意，健鸟趁秋时。放眼沧波上，楼船唱《竹枝》。
送友人南旋
作者：袁佑
朝代：清

野棠初放绿，送子近河桥。此地轻离别，何年慰寂寥。岸云迷晓树，江雨入春潮。应有北来信，高天雁影遥。
送钱子璧还江南
作者：袁佑
朝代：清

别酒临高馆，归人值暮秋。山川桃竹杖，雨雪木兰舟。开阁悬青眼，还家恋白头。吴梅花早发，远折问离愁。
酬梁芝三吏部
作者：袁佑
朝代：清

角巾独买碧山居，人羡山公启事余。词赋近题梁苑雪，音书远寄汴河鱼。几年帝里轻回驭，何日王门敢曳裾。见说莺啼曾有约，片帆春雨到衡庐。
长门怨
作者：袁佑
朝代：清

沈沈宫漏夜无声，半卷珠帘见月明。谱出《霓裳》供奉曲，避人花下自吹笙。
饮幼舆斋中赋和
作者：袁佑
朝代：清

独鹤盘云下九皋，西风杖屦肯辞劳。陶潜自种当门柳，仲蔚无妨满径蒿。日薄长林留晚照，夜深急雨落秋涛。相期共载伾山酒，笑指丹崖翠壁高。
山行
作者：袁保恒
朝代：清

我非巢许流，到此涤凡想。青山无古今，白云自来往。
感怀再叠董研樵观察集杜祠韵
作者：袁保恒
朝代：清

官拙长羁旅，愁多转信天。救时无上策，当路易为贤。未靖三边寇，仍输九府泉。长吟惟抱膝，如镜对秦川。
挽曾国藩联
作者：袁保恒
朝代：清
体裁：联

累世托通家，卌年来父子兄弟，奉为益友严师，一旦遽深梁木痛；中兴推佐命，三代下旂常竹帛，综论武功文德，几人能并大名垂。
挽杨光澍联
作者：袁保恒
朝代：清
体裁：联

两届星周，循誉久推贤太守；九秋霜陨，后凋又谢老成人。
渡河
作者：袁保恒
朝代：清

去入征西幕，中流击楫歌。未闻秦乱定，渐觉楚人多。旧价连城重，新硎宝剑磨。开诚慕诸葛，刮目竟如何。
登六盘山绝顶
作者：袁保恒
朝代：清

万叠屏风带夕曛，孤峰突兀气氤氲。神仙有道无人问，泾渭殊源自此分。洞鹤舞残千岁雪，山花开绚半天云。自惭使节频来往，宵旰何曾慰帝宸。
自东郊移牡丹于厅事感赋
作者：袁保恒
朝代：清

回首霓裳咏大罗，春光无那醉颜酡。剧怜仙骨飘零甚，移向金闺珍重多。
观弈自嘲
作者：袁保恒
朝代：清

未肯空从壁上观，不辞心力为君弹。那知更被胸中恼，从此输赢袖手看。
贺翁心存妻寿联
作者：袁保恒
朝代：清
体裁：联

尧舜出宫闱，宜闺阃名贤，世以王佐帝师，相夫教子；期颐垂福荫，愿康强寿母，长看状头节度，报国承家。
过韩侯岭题壁
作者：袁保恒
朝代：清

高帝眼中只两雄，淮阴国士与重瞳。项王已死将军在，能否无嫌到考终。
骊山温泉
作者：袁保恒
朝代：清

荒椽短瓦日黄昏，遗恨犹归望帝魂。不管马嵬寒彻骨，华清池水至今温。
和朝鲜使赵蔼石诗步韵
作者：袁保龄
朝代：清

凤翙高冈鹤在阴，名贤邂逅喜推襟。相期戮力千秋事，不负论交万里心。阊阖正开天詄荡，沧滨遥望海重深。愿君黾勉崇明德，侨札风流又见今。
壬申春率成酬吉田
作者：袁保龄
朝代：清

少小读文史，卓荦轻常儒。悠悠三十载，岁月忽已徂。朝随金马仗，暮窥天禄书。簿领得余暇，诗酒追朋徒。高歌《梁父吟》，醉击处仲壶。持此耗雄心，优游聊自娱。沈侯旷世才，早弃终童繻。拂拭到燕石，投赠分琼琚。天葩耀奇采，开函惊喜俱。矫矫一西望，伫立以踟蹰。伯兄事长征，数稔治军储。与君同袍泽，骖靳时相须。遥遥贺兰山，战血方模糊。三边苦鸣镝，万里劳飞刍。何日荡逋寇，策勋青紫纡。君来一握手，共醉城南隅。
挽吴可读联
作者：袁保龄
朝代：清
体裁：联

宗社亿万世大计所关，岂为沽名拼一死；国家二百年养士之报，莫将直谏尽先生。
行经邯郸
作者：袁保龄
朝代：清

为蝶为周作是观，又来无梦过邯郸。百年勋业归蜗角，千古文章笑鼠肝。勉在伦常守兢业，敢云担荷怕艰难。神仙本不离忠孝，未许忘情一例看。
依韵答仝青崖
作者：袁养
朝代：清

麟阁谁将姓字标，驱驰髀骨已全销。谈禅说剑足今古，浊酒清歌伴寂寥。非为仙缘寻玉杵，偶逢国士解金貂。流莺不放春归去，犹逐薰风啼画桥。
刘文水建牙粤东赋此寄怀
作者：袁养
朝代：清

黄河此日见澄清，不负当年独请缨。虎豹一囊资大略，东南半壁倚长城。无缘莲幕亲弓剑，深感鱼书念友生。伫看边防驰露布，将军海外斩妖鲸。
挽张之洞联
作者：袁励准
朝代：清
体裁：联

劝学似荀卿，射策似董子，奏议似陆宣公，经术匡时，当代咸称大手笔；坐镇若陶侃，定计若韩琦，尽瘁若诸葛亮，安危注意，只今须仗出群才。
挽张百熙联
作者：袁励准
朝代：清
体裁：联

孤抱耿忠诚，正艰难谁奠神州，一瞑犹含忧国泪；深知膺荐剡，愿XX无憾长策，重泉倘慰爱才心。
贺张百熙60寿联
作者：袁励准
朝代：清
体裁：联

先佛生日，祝无量寿；为天下才，有一个臣。
赠袁枚联
作者：袁匡肃
朝代：清
体裁：联

云山金石图书，此地可称三绝；循吏儒林隐逸，先生自有千秋。
德州夜雨
作者：袁名曜
朝代：清
体裁：五言律诗

夜阑烧烛短，雾凇暗河天。带雨数声雁，鸣筝何处船。岁时惊久客，哀乐感中年。剩欲闻鸡舞，潇潇澈枕边。
德州夜雨
作者：袁名曜
朝代：清

夜阑烧烛短，雾淞暗河天。带雨数声雁，鸣筝何处船。岁时惊久客，哀乐感中年。剩欲闻鸡舞，潇潇澈枕边。
循烟霞洞下岭至石屋洞
作者：袁启旭
朝代：清

晨兴涉乱山，亭午憩修畛。岩高哀狖吟，树密春禽隐。交藤路渐披，独鹤径徐引。石窦閟玄冥，巨灵吝真境。开凿自何年，潜虬遁虚牝。海气通平远，寒烟锢深迥。雕锼非一壑，险仄有孤岭。仙室越阴凉，人世异朝冥。渴欲漱乳泉，饥将摘松菌。于此托赏心，无劳慕张邴。
春夜雨后同宋牧仲刘山蔚小饮士旦谈黄山之胜出纪游诗共读之即席有作用范石湖登姑苏台避暑韵
作者：袁启旭
朝代：清
体裁：古风

今春胜事赊，三已欣逢闰。霜台鼓角閒，莲幕宾僚进。高馆玉琴横，芳筵银蜡烬。名理有剧谈，魁柄看斜运。巍巍川岳崇，濯濯风仪俊。词源沛砰磅，如瀑下飞仞。短力易啙窳，沉吟怖坚阵。渐酣胸臆豁，作使双眉振。凭将金石心，出与明哲印。荷锡清晏嘉，足破穷居愠。俯仰神自超，凭陵天欲近。沾沾露气浓，漠漠花光晕。轸兹幸舍迁，稍息征途轫。千秋柏府中，著此高閒韵。
玩鞭亭怀古
作者：袁启旭
朝代：清

邮亭一笠俯平田，往事空传七宝鞭。犀甲楼船沈晓梦，龙媒官道锁寒烟。英雄已落真人后，父老能谈典午前。江左君臣总流水，杜鹃风雨泣年年。
留题开元寺水阁
作者：袁启旭
朝代：清

独游寻往迹，亭榭失芳菲。菜甲经春长，鱼苗过雨肥。铜瓶沈碧井，石碣断台矶。只有空梁燕，年年他自飞。雉堞层层见，高窗枕簟凉。片云行木杪，一鸟破山光。洗石苔绞乱，投竿水气香。幽栖如傍此，不羡午桥庄。
留题开元寺水阁·其一
作者：袁启旭
朝代：清

独游寻往迹，亭榭失芳菲。菜甲经春长，鱼苗过雨肥。铜瓶沈碧井，石碣断台矶。只有空梁燕，年年他自飞。
留题开元寺水阁·其二
作者：袁启旭
朝代：清

雉堞层层见，高窗枕簟凉。片云行木杪，一鸟破山光。洗石苔绞乱，投竿水气香。幽栖如傍此，不羡午桥庄。
虔州杂诗用子瞻八境台韵八首·其一
作者：袁启旭
朝代：清
体裁：七言绝句

突兀城闉起画楼，西风凭眺一增忧。三湘百粤多烽火，辛苦专征尽列侯。
虔州杂诗用子瞻八境台韵八首·其七
作者：袁启旭
朝代：清
体裁：七言绝句

百战经过剩此台，秋风吹动木兰开。孤云明灭双江外，莫遣新愁到草莱。
虔州杂诗用子瞻八境台韵八首·其三
作者：袁启旭
朝代：清
体裁：七言绝句

十八滩头蔓草堆，疏林破屋晚烟开。谁家解唱边庭曲，玉篴风中过枕来。
虔州杂诗用子瞻八境台韵八首·其二
作者：袁启旭
朝代：清
体裁：七言绝句

何处渔竿钓月还，东来烟水上衣寒。惊心最是新巢鹊，三匝初归梦未安。
虔州杂诗用子瞻八境台韵八首·其五
作者：袁启旭
朝代：清
体裁：七言绝句

独客斋心似老禅，乱山秋水坐苍然。登临且酌他乡酒，爱有橙香入座先。
虔州杂诗用子瞻八境台韵八首·其八
作者：袁启旭
朝代：清
体裁：七言绝句

回冈雉堞吐参差，石径荒凉野老知。昨日使君天上至，醉扪高壁共题诗。
虔州杂诗用子瞻八境台韵八首·其六
作者：袁启旭
朝代：清
体裁：七言绝句

吴楚关山暮霭中，一行烟艓破冥濛。销魂怕及宾鸿候，风雨驱人五岭东。
虔州杂诗用子瞻八境台韵八首·其四
作者：袁启旭
朝代：清
体裁：七言绝句

深松掩映夕阳明，乱罢山川似梦醒。一自眉山人去后，江声冷落到旗亭。
临江仙
作者：袁嘉
朝代：清

记得钗分悲永别，经年砚匣尘封。而今重展泪花浓。伤心留断句，铃印未销红。玉镜台前馀独影，梨云梦断无踪。新愁旧恨压眉峰。茫茫泉路杳，何处盼鳞鸿。
南歌子
作者：袁嘉
朝代：清

寒怯衣棱峭，眉嫌镜影浓。病馀落絮不禁风，为倩游丝宛转、罥飞红。泥酒心犹怯，搴芳事已空。梨花深院静帘栊、又是一年春负、雨声中。
唐多令
作者：袁嘉
朝代：清
体裁：词

惯送往来舟。风生瑟瑟秋。傍荒滩、影共江流。一片冷云低欲护，栖不定、有沙鸥。浑似柳绵柔。吹残红蓼洲。叹年华、逝水难留。最是愁多头易白，担尽了、别离愁。
唐多令
作者：袁嘉
朝代：清
体裁：词

支枕乱愁并，廉纤静夜听。响空阶、点滴分明。一样芭蕉秋战雨，浑不似、故园声。尘梦苦难醒，劳劳度此生。湿寒衾、泪已成冰，剩有归心随断雁，飘泊处、又无凭。
忆秦娥
作者：袁嘉
朝代：清

归舟急。春江月堕催停泊。催停泊。轻桡系处，柳丝笼碧。灵旗风卷芳魂灭。荒凉古庙留遗迹。留遗迹，空馀流水，为谁呜咽。
念奴娇
作者：袁嘉
朝代：清

轻寒轻暖，又溟濛、作弄酿花天气。别有幽怀非中酒，可奈困人如醉。一缕情柔，三生梦浅，不问年华逝。春光何限，等闲都付流水。应惜燕妒莺嗔，啄残红蕙，护少金铃系。参到禅机原是幻，那管风凄雨细。絮已沾泥，丝偏织茧，难断悲凉意。绵绵长恨，问天天也知未。
木兰花慢
作者：袁嘉
朝代：清

绕琅玕深处，牵翠袖，堕明珰。早衰柳沉云，枯荷洗露，寒到银塘。鸳鸯绿波梦稳，怕分飞、冷了白萍乡。贪向湘阑凭处，钟声催送斜阳。思量。往事最难忘，水阁记传觞。惜花颊殷红，山眉绀碧，艳衬霞裳。流光又惊瞥眼，蓦西风、吹遍井梧霜。惆怅鸿来燕去，教人阅尽炎凉。
沁园春·见《名媛诗话》
作者：袁嘉
朝代：清

圆冰之中，似是疑非，端详欲惊。恁两眉恨锁，潜消蛾绿，双鬟愁拥，暗换鸦青。水剪瞳寒，花搏颊艳，昔日怜伊此日憎。伤憔悴，问今吾故我，谁驻真形。晶莹枉自通灵。只难卜、团圞过一生。叹凭人幻象，随悲随喜，泥人痴坐，如醉如醒。帘捲春风，奁开秋月，独舞吟鸾感不胜。重磨拭，照瑕疵无愧，心共澄清。
虞美人
作者：袁嘉
朝代：清

去年今夜他乡月。病酒兼伤别。今年又见月团圞。赢得今宵身在、故乡看。人生几度逢今夕。莫问阴晴缺。茫茫合向醉中过。自把一尊清酒、酹嫦娥。
蝶恋花
作者：袁嘉
朝代：清

陌上春回才几许。抹雨和烟，掩冉愁千缕。一角红楼帘捲处。有人偷效新眉妩。欲起还眠芳草渡。容易成阴，莫恨流光误。残月晓风添别绪，丝丝不绾归桡住。